PM ke-9 perlu pertimbang kecilkan saiz Kabinet

Oleh Athirah Huda Zalhe

BANGI, 10 Muharram 1443H, Khamis – Tidak mustahil pembentukan Kabinet baharu akan mengekalkan muka lama dari kerajaan Perikatan Nasional (PN), sekiranya Datuk Seri Ismail Sabri Yaakob dilantik menjadi Perdana Menteri ke-9.

Mengelakkan perkara itu berlaku, menjadi tanggungjawab Perdana Menteri baharu untuk mengecilkan saiz Kabinet, memandangkan kerajaan terdahulu mempunyai jumlah jemaah menteri yang besar.

Penganalisis politik, Prof Dr Nik Ahmad Kamal Nik Mahmood berkata, dalam keadaan negara ketika ini, kerajaan baharu perlu mempertimbangkan semula untuk mengurangkan saiz Kabinet yang dibentuk bagi mengawal perbelanjaan.

“Perkara ini perlu disemak kembali dengan serius apakah perlu atau tidak jumlah Kabinet yang amat besar.

“Kita faham bahawa PN itu hidup atas sokongan parti-parti politik yang berbeza, dan sudah tentu bagi membalas budi atas sokongan maka diberikan kerusi di dalam Kabinet,” katanya kepada Ismaweb.net, hari ini.

Atas dasar itu, beliau melihat menjadi satu tugas besar bagi Perdana Menteri baharu untuk berusaha mengurangkan jumlah anggota Kabinetnya, demi menjaga kerjasama antara komponen parti yang menyokong.

“Bagaimanapun, saya kira Perdana Menteri mesti berusaha juga untuk mengurangkan birokrasi dalam Kabinet itu sendiri.

“Ini kerana jumlah kakitangan awam yang ada juga sudah besar iaitu sehingga dua juta, kemudian Kabinet juga besar. Maka, dari segi perbelanjaan juga besar,” katanya.

Pada masa sama, Dr Nik Ahmad Kamal menjangkakan jika berlaku perubahan dalam Kabinet baharu, ia mungkin membabitkan pertambahan atau monopoli UMNO dalam beberapa kementerian penting.

“Saya pasti ia bergantung pada siapa yang akan dilantik dalam Kabinet baharu nanti. Adakah ramai orang UMNO atau adakah ramai dari Bersatu?

“Perkara itu penting untuk menentukan sama ada gabungan ini akan berterusan atau mungkin boleh berpecah kembali.

“Tetapi, saya kira posisi penting dalam Kabinet seperti pelajaran, kesihatan, pertahanan, kewangan dan MITI akan diisi oleh UMNO sekurang-kurangnya tiga atau empat bahagian tersebut sebelum diagih kepada gabungan lain,” katanya.

Esok, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijangka mengumumkan keputusannya berhubung pencalonan 220 Ahli Parlimen yang memilih Perdana Menteri.

Kemungkinan Ismail Sabri dipilih sebagai Perdana Menteri semakin tinggi selepas 114 Ahli Parlimen Barisan Nasional (BN), Perikatan Nasional (PN) dan Gabungan Parti Sarawak (GPS) dipanggil bagi mengesahkan surat akuan bersumpah (SD) sokongan mereka.


98 peratus kes baharu hari ini di kategori 1 dan 2

KUALA LUMPUR, 1 Muharram 1443H, Selasa – Sebanyak 19,606 kes atau 98.1 peratus daripada 19,991 kes baharu COVID-19 yang dilaporkan hari ini, adalah daripada kategori satu iaitu tidak bergejala dan kategori dua iaitu bergejala ringan.

Ketua Pengarah Kesihatan Tan Sri Dr Noor Hisham Abdullah dalam kenyataannya hari ini berkata, sebanyak 385 kes atau 1.9 peratus daripada jumlah keseluruhan kes harian baharu COVID-19 itu berada dalam kategori tiga, empat dan lima.

Beliau berkata secara keseluruhan, hanya 4,632 kes (23.2 peratus) daripada jumlah kes harian yang dilaporkan itu, mempunyai sejarah imunisasi COVID-19.

“Tiada kes import COVID-19 yang dilaporkan hari ini, manakala jumlah kes sembuh ialah 16,258 kes,” katanya.

Menurut Dr Noor Hisham, 201 kematian direkodkan hari ini akibat wabak itu, dengan 34 merupakan kes kematian di rumah atau ‘brought-in-dead’.

Beliau berkata, kes aktif COVID-19 di seluruh negara pula ialah 230,762 kes dengan 1,096 pesakit dirawat di Unit Rawatan Rapi dan 570 orang memerlukan bantuan pernafasan.

Katanya, kajian berterusan oleh Institut Penyelidikan Perubatan (IMR) telah mengenal pasti sebanyak 47 kes varian baharu SARS-CoV-2, yang kesemuanya adalah varian yang membimbangkan (VOC).

Dr Noor Hisham berkata, ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan varian perlu perhatian (VOI) adalah sebanyak 667 kes dengan 647 kes adalah VOC manakala 20 kes adalah VOI.

Mengenai kluster baharu, beliau berkata sebanyak 29 kluster baharu dikesan hari ini dengan jumlah yang tertinggi ialah kluster tempat kerja iaitu 17 diikuti kluster komuniti (lapan), kumpulan berisiko (tiga) dan keagamaan (satu). – Bernama


Sabotaj air: Dua lelaki individu pertama didakwa ikut SOSMA

KUALA LUMPUR, 7 Rabiulakhir 1442H, Isnin  – Dua lelaki termasuk seorang pengarah sebuah syarikat menjadi individu pertama dihadapkan ke mahkamah atas pertuduhan melakukan sabotaj kepada perkhidmatan air di negeri Selangor  melibatkan kesalahan terhadap keselamatan negara mengikut Akta Kesalahan Keselamatan (Langkah-Langkah Khas) 2012 (SOSMA).

R.Nathan, 42, seorang kontraktor dan Lim Kian Aik, 42, pengarah syarikat, masing-masing mengaku tidak bersalah selepas pertuduhan terhadap mereka dibacakan di hadapan Hakim Mahkamah Sesyen Selayang Maziah Joary Mohd Tajudin.

Mereka didakwa bagi mencapai niat bersama  telah melakukan sabotaj  dengan niat untuk mendatangkan mudarat kepada perkhidmatan air di negeri Selangor di premis No 32, Jalan Velox 2, Taman Velox , Rawang , Gombak, di sini, antara 2 dan 10 November lepas.

Pendakwaan mengikut Seksyen 124K Kanun Keseksaan dan dibaca bersama  Seksyen 34 kanun sama dan boleh dihukum di bawah peruntukan Seksyen 124K kanun serupa yang memperuntukkan hukuman penjara seumur hidup, jika sabit kesalahan.

Timbalan Pendakwa Raya Muhammad Iskandar Ahmad tidak menawarkan sebarang jaminan terhadap kedua-dua tertuduh kerana Seksyen 124K Kanun Keseksaan disenaraikan di bawah Bab 6 Kanun Keseksaan yang menggunakan prosedur SOSMA seperti mana diperuntukkan di bawah jadual pertama Akta 747 (SOSMA).

Beliau berkata, kes ini membabitkan kesalahan terhadap keselamatan negara dan perlu mengguna pakai prosedur SOSMA, iaitu  kes akan dibicarakan di Mahkamah Tinggi.

“Sehubungan itu, pihak pendakwaan memohon mahkamah menetapkan tarikh sebutan untuk mendapatkan izin bagi kes dipindahkan ke Mahkamah Tinggi,” katanya.

Peguam Erni Ahmad daripada Yayasan Bantuan Guaman Kebangsaan (YBGK) yang mewakili Nathan berkata tindakan pendakwaan yang tidak menawarkan jaminan terhadap anak guamnya adalah ultra vires (melampaui kuasa) Perkara 5 dan 21 Perlembagaan Persekutuan.

“Anak guam saya bekerja sebagai kontraktor jalan dengan pendapatan sebulan RM2,500 malah anak guam saya penanggung tunggal keluarga serta menghidap penyakit kencing manis,” katanya.

Peguam Harcharanjit Singh yang mewakili Lim memohon jaminan dibenarkan dengan alasan anak guamnya sudah berkahwin dan mempunyai empat anak berusia 11 hingga 17 tahun.

“Dalam kes ini, anak guam saya telah memberikan kerjasama baik dengan pihak berkuasa. Anak guam saya merupakan seorang pengarah syarikat yang masih beroperasi. Dia juga penanggung tunggal keluarga,” katanya.

Terdahulu, dua lelaki itu tiba di mahkamah pada  9.45 pagi diiringi pasukan polis daripada Bahagian Siasatan Jenayah Berat (D9), Ibu Pejabat Polis Daerah (IPD ) Gombak.

Mereka juga menghadapi lima pertuduhan lain. Bagi pertuduhan kedua, mereka didakwa dengan niat bersama telah melepaskan bahan berbahaya ke dalam tempat rawatan kumbahan awam milik Indah Water Konsortium Sdn Bhd  di Jalan Velox Utama, Taman Velox, Rawang, Selangor di mana tindakan itu telah mengurangkan fungsi tempat rawatan kumbahan tersebut di tempat dan tarikh sama.

Pertuduhan ketiga pula, mereka didakwa dengan niat bersama telah menjalankan aktiviti  kemudahan penstoran (luar tapak) iaitu aktiviti yang disenaraikan di perenggan 14(a) (iii)  dalam Jadual Pertama, Perintah Kualiti Alam Sekeliling (Aktiviti Yang Ditetapkan) (Penilaian Kesan Kepada Alam Sekeliling) 2015 tanpa kelulusan laporan Penilaian Kesan Kepada Alam Sekeliling daripada Ketua Pengarah Kualiti Alam Sekeliling di tempat pada 10.45 malam, 10 November lepas.

Bagi pertuduhan keempat, mereka dituduh dengan niat bersama telah menggunakan premis tersebut sebagai premis yang ditetapkan untuk menempatkan buangan terjadual seperti dalam Jadual Pertama, Peraturan-Peraturan Kualiti Alam Sekeliling (Buangan Terjadual ) 2005 iaitu pelarut organik bukan terhalogen yang dikategorikan sebagai SW322 tanpa mendapat kelulusan daripada Ketua Pengarah Kualiti Alam Sekeliling di  tempat, masa dan tarikh sama.

Mengikut pertuduhan kelima dan keenam, Nathan dan Lim didakwa dengan niat bersama telah menggunakan premis itu untuk penempatan bahan buangan dan menempatkan 40 IBC terjadual seperti yang diperuntukkan dalam Jadual Pertama Peraturan-Peraturan Kualiti Alam Sekeliling (Buangan Terjadual) 2005 iaitu pelarut organik bukan terhalogen yang dikategorikan sebagai SW322 tanpa lesen daripada Ketua Pengarah Kualiti Alam Sekeliling di premis sama pada 10.45 malam, 10 November lepas.

Kelima-lima pertuduhan itu dikemukakan mengikut Akta Kualiti Alam Sekeliling 1974 dan Akta Industri Perkhidmatan Air Negara 2006 yang memperuntukkan hukuman penjara setahun hingga lima tahun atau denda hingga RM500,000 atau kedua-duanya, jika sabit kesalahan.

Muhammad Iskandar tidak menawarkan jaminan bagi pertuduhan kedua hingga keenam kerana tertakluk kepada pertuduhan pertama mengikut Seksyen 124K Kanun Keseksaan.

Mahkamah membenarkan setiap tertuduh diikat jamin berjumlah RM50,000 bagi pertuduhan kelima dan keenam dengan seorang penjamin berserta syarat tambahan, pasport diserahkan kepada mahkamah, dilarang mengganggu saksi pendakwaan selain melaporkan diri sebulan sekali di balai polis berdekatan dan 8 Jan 2021 ditetapkan untuk sebutan kes.

Bagaimanapun, bagi pertuduhan lain, mahkamah tidak membenarkan mereka diikat jamin. Oleh itu  mereka kekal ditahan reman.

Sementara itu, di hadapan Majistret Nik Mohd Fadli Nik Azlan, Nathan mengaku tidak bersalah atas pertuduhan menjalankan aktiviti perniagaan di premis sama tanpa lesen yang dikeluarkan oleh Pihak Berkuasa Melesen di tempat sama pada 10.45 malam, 10 Nov lepas.

Pertuduhan mengikut Undang-undang Kecil 3 Undang-Undang Kecil Perlesenan Tred, Perniagaan dan Perindustrian (Majlis Perbandaran Selayang) 2007 dan boleh dihukum  di bawah Undang-Undang Kecil 47 undang-undang sama yang  memperuntukkan hukuman denda maksimum RM2,000 atau penjara maksimum setahun atau kedua-duanya, jika sabit kesalahan.

Timbalan Pendakwa Raya Khairunnisak Hassni tidak menawarkan jaminan terhadap tertuduh kerana tertuduh hari ini telah dituduh di Mahkamah Sesyen di bawah Seksyen 124K Kanun Keseksaan manakala peguam Erni yang mewakili Nathan memohon jaminan dibenarkan kerana dia penanggung tunggal keluarga.

dUA Nik Mohd Fadli membenarkan tertuduh diikat jamin RM3,500 dengan seorang penjamin berserta syarat tambahan melaporkan diri di balai polis berdekatan pada setiap bulan dan menetapkan tarikh sama (8 Jan 2021) untuk sebutan semula kes. -Bernama


Wartawan British kutuk media Barat, berat sebelah lapor isu Gaza

LONDON, 28 Rabiulawal 1445H, Sabtu – Wartawan British, Harry Fear mengutuk media Barat bersikap berat sebelah dalam membuat liputan mengenai konflik Israel-Palestin dan menyifatkan penceritaan menyeluruh hanya berdasarkan naratif rejim Zionis.

Fear yang juga pengarah dokumenteri ‘Gaza: Still Alive’ 2019, turut mengkritik bahasa yang digunakan media arus perdana Barat dalam melaporkan konflik yang memuncak sejak minggu lalu.

Sejak konflik, Israel bertubi-tubi melancarkan serangan brutal ke atas Gaza, selain mengenakan sekatan penuh termasuk memotong bekalan air dan elektrik sehingga memburukkan lagi wilayah terkepung itu.

“Apa yang kita lihat sekarang adalah pertumpahan darah yang direka (Israel) untuk membalas dendam terhadap penduduk Gaza,” kata Fear.

Katanya, media Barat hanya menumpukan kepada maklumat tidak sah mengenai orang awam Israel dan mengabaikan penderitaan rakyat Palestin, terutama kanak-kanak yang menjadi korban.

Merujuk liputan BBC dan beberapa media terkenal lain, Fear berkata, di dalam laporan penyiar itu, mereka merujuk mangsa yang terkorban di Gaza sebagai meninggal dunia, tetapi mengubah terma ‘dibunuh’ apabila membabitkan kematian di Israel.

Dia turut mengkritik saluran arus perdana lain kerana kurang nilai empati terhadap nasib orang awam Palestin.

“Kerana rakyat Palestin pada dasarnya telah dikategorikan secara berkesan sebagai bukan manusia, sebaliknya mengikut perkataan pegawai Israel sebagai ‘manusia haiwan’.

“Dan begitulah cara naratif arus perdana menangkap sesuatu berita itu,” katanya.

Fear berkata, cara media Barat membingkai konflik terbaharu ini biasanya akan menutup sepenuhnya konteks penindasan dan pengepungan selama 16 tahun Israel ke atas Gaza, termasuk penafian hak asasi manusia, politik serta ekonomi rakyat Palestin.

“Intinya sudah tentu adalah perang berterusan antara Israel dan Palestin, namun sebahagian daripadanya adalah perang maklumat. Ia adalah perang propaganda.

“Adakah benar Hamas penggal kepala 40 kanak-kanak? Nah, nampaknya itu tidak benar kerana tiada bukti.

“Namun, kisah itu kemudian disalurkan dengan berkesan ke seluruh landskap media Barat, termasuk di muka depan akhbar utama London,” katanya.- Agensi


Pembebasan Najib tonjol imej tak baik terhadap kerajaan

BANGI, 11 Syawal 1444H, Selasa – Usaha membebaskan bekas Perdana Menteri, Datuk Seri Najib Razak melalui Pengampunan Diraja hanya akan menonjolkan imej tidak baik terhadap kepimpinan kerajaan hari ini.

Ketua Penerangan BERJASA, Mohd Hamdan Mohd Sharif berkata, usaha pembebasan itu juga tidak wajar, memandangkan Najib telah disabitkan bersalah oleh mahkamah.

Justeru, jika pembebasan tanpa menerima hukuman penuh terus dilakukan, kerajaan bakal dilihat sebagai hipokrit dan dwi standard dalam melaksanakan undang-undang, katanya.

“Rakyat biasa jika sabit kesalahan, tiada siapa yang peduli. Hukuman dijatuhkan begitu cepat, tetapi jika pihak tertentu, pelbagai cara dan alasan digunakan untuk mendapatkan pembebasan termasuk menggugurkan hukuman mahkamah.

“Berkemungkinan besar selepas ini, rakyat tidak akan mempercayai lagi kepimpinan kerajaan sekarang dengan laungan integriti kedaulatan undang-undang dan lain-lain,” katanya.

Sebelum ini, Pengarah Komunikasi Parti Amanah, Khalid Samad dilapor mengeluarkan kenyataan merayu kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya menolak permohonan pengampunan terhadap Najib.

Beliau dalam satu kenyataan lain kemudian berkata, UMNO perlu menghormati pendirian Amanah berhubung isu pengampunan Najib dan mendakwa perkara itu tidak seharusnya menjejaskan kesepakatan Kerajaan Perpaduan.

Bersetuju dengan bekas Ahli Parlimen Shah Alam itu, Mohd Hamdan berkata, kenyataan Khalid dilihat ada asasnya kerana ia membabitkan kepercayaan rakyat kepada kerajaan.

“Ironi, Parti Keadilan dalam kerajaan juga tidak mampu membawa ‘keadilan’ dengan konsisten.

“Kita berharap agar institusi kehakiman di bawah kerajaan kini terus diberikan kebebasan untuk menegakkan undang-undang dalam memartabatkan keadilan ke kedudukan yang lebih tinggi,” katanya.


Tiada perubahan kriteria dalam i-Sinar

KUALA LUMPUR, 21 Rabiulakhir 1442H, Isnin – Kumpulan Wang Simpanan Pekerja (KWSP) menjelaskan tiada sebarang perubahan terhadap kriteria semasa i-Sinar buat masa ini.

Dalam satu kenyataan hari ini sebagai merujuk kepada pelbagai laporan media mengenai permohonan untuk memansuhkan semua kriteria dan syarat yang ditetapkan di bawah kemudahan i-Sinar, KWSP berkata, ia sentiasa mengambil berat terhadap setiap permintaan dan cadangan daripada pihak-pihak berkepentingan.

“KWSP mengalu-alukan sebarang maklum balas mengenai i-Sinar, namun buat masa ini, tiada sebarang perubahan terhadap kriteria semasa i-Sinar,” menurut kenyataan itu.

Menurut KWSP, setiap proses atau perubahan dasar atau penambahbaikan akan menjalani proses pertimbangan sewajarnya dan dibentangkan kepada Ahli Lembaga KWSP untuk kelulusan.

Sehubungan itu, ia menjelaskan, setiap perkara yang melibatkan isu dasar akan dibawa kepada perhatian dan untuk pandangan Kementerian Kewangan.

Sebahagian besar daripada lapan juta ahli yang layak memohon di bawah kategori satu, dijangka akan diberikan kelulusan secara automatik tanpa memerlukan sebarang dokumen sokongan.

Permohonan dalam talian akan bermula 21 Disember 2020 dan pembayaran akan dibuat pada pertengahan Januari 2021. – Bernama


Malaysia ada formula tepat bagi pemulihan

KUALA LUMPUR, 8 Jamadilakhir 1442H, Khamis – Malaysia mempunyai formula yang tepat untuk meletakkan negara ini pada landasan pemulihan, baik dari segi kesihatan awam mahupun ekonomi, kata Menteri Kewangan Tengku Datuk Seri Zafrul Abdul Aziz.

Beliau berkata gabungan beberapa keputusan terbaru melibatkan Kadar Dasar Semalaman (OPR) dan Keperluan Rizab Berkanun (SRR) serta inisiatif menerusi Belanjawan 2021 dan pakej bantuan Perlindungan Ekonomi Dan Rakyat Malaysia (PERMAI) — termasuk mempercepatkan perolehan vaksin dan menggalakkan ujian saringan pekerja — dilihat sebagai formula yang tepat.

“Paling penting, kesemua langkah ini perlu dilihat secara keseluruhan, bukan secara berasingan,” katanya semasa membentangkan Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-37 hari ini.

Beliau berkata kerajaan tetap akan berusaha melakukan yang terbaik untuk membendung pandemik COVID-19 dan memastikan proses pemulihan ekonomi dapat diteruskan.

Semalam, Jawatankuasa Dasar Monetari Bank Negara Malaysia (BNM) telah memutuskan OPR dikekalkan pada 1.75 peratus setelah mengambil kira pelbagai kemudahan kerajaan menerusi Pelan Jana Semula Ekonomi Negara (PENJANA) dan pakej di bawah Kerangka Inisiatif Tambahan Pakej Rangsangan Ekonomi Prihatin Rakyat (KITA PRIHATIN), serta Belanjawan 2021 yang masih diteruskan atau akan dilaksanakan, katanya.

“Langkah-langkah yang telah dan akan terus dilaksanakan termasuk moratorium pinjaman, geran khas, Program Subsidi Upah dan pembiayaan mudah kepada perusahaan kecil dan sederhana (PKS),” katanya.

Tengku Zafrul juga berkata BNM turut mengumumkan lanjutan fleksibiliti bagi institusi perbankan menggunakan Sekuriti Kerajaan Malaysia (MGS) dan Terbitan Pelaburan Kerajaan Malaysia (MGII) untuk memenuhi pematuhan SRR sehingga 31 Dis, 2022.

“Secara ringkasnya, langkah ini akan memastikan mudah tunai mencukupi bagi menyokong aktiviti kewangan dan ekonomi,” katanya.

Mengenai Pembiayaan PKS PENJANA bernilai RM2 bilion, beliau berkata sejumlah 6,139 permohonan telah diluluskan dengan nilai pembiayaan keseluruhan RM1.18 bilion setakat 8 Jan, 2021 berbanding dengan 5,976 permohonan dengan nilai pembiayaan keseluruhan RM1.15 bilion setakat 1 Jan, 2021.

Beliau berkata bagi Pembiayaan Sektor Pelancongan PENJANA, terdapat 567 permohonan bagi pembiayaan ini diterima setakat 8 Jan, 2021 dan daripada jumlah itu 271 permohonan telah diluluskan dengan jumlah pembiayaan RM54.9 juta.

Sementara itu, Pembiayaan Mikro Kredit PENJANA di bawah Bank Simpanan Nasional (BSN), sejumlah RM320 juta telah disalurkan untuk dimanfaatkan oleh 9,358 PKS Mikro termasuk dalam bidang peruncitan dan perkhidmatan setakat 8 Januari, katanya.

Tengku Zafrul berkata setakat 8 Januari, 389 PKS menerima dana daripada skim Bumiputera Relief Financing (BRF) yang diuruskan Perbadanan Usahawan Nasional Bhd, melibatkan sejumlah RM105.6 juta.

Beliau berkata bagi sokongan kepada industri pertanian dan makanan pula, sejumlah RM71.3 juta telah disalurkan di bawah Skim Pembiayaan Mikrokredit Agrobank untuk dimanfaatkan oleh 6,748 PKS Mikro pertanian.

Seterusnya, dari segi permohonan i-Sinar Kumpulan Wang Simpanan Pekerja (KWSP), 4.8 juta permohonan di bawah Kategori 1 telah diterima KWSP setakat 20 Jan, 2021 dengan 3.18 juta permohonan yang melibatkan RM25.3 bilion telah diluluskan.

“Ahli-ahli yang yang permohonan mereka telah diluluskan telah mula menerima jumlah keseluruhan RM13 bilion pada Januari ini,” katanya.

Bagi Skim pengeluaran i-Lestari di bawah KWSP, setakat 8 Jan, 2021 jumlah pengeluaran kumulatif tidak berubah iaitu sebanyak RM14.77 bilion melibatkan 4.93 juta penerima, katanya. – Bernama


Israel serang Gaza, sasar kawasan himpun rakyat Palestin

BANDAR GAZA, 30 Safar 1445H, Sabtu – Tentera pengganas Israel melancarkan serangan udara ke atas Gaza pada Jumaat, berikutan keganasan di perhimpunan sempadan yang menyebabkan ramai rakyat Palestin dilaporkan cedera.

Serangan itu adalah yang pertama sejak awal Julai, apabila Israel bertindak balas terhadap tembakan roket dari Gaza yang dilancarkan selepas serangan paling dahsyat Israel di Tebing Barat yang diduduki dalam beberapa tahun.

Tentera mendakwa, serangan itu mengenai pos tentera milik Gerakan Perjuangan Islam Palestin (Hamas) di utara Semenanjung Gaza.

Jurucakap tentera berkata, serangan udara itu melanda kawasan penduduk Palestin berkumpul pada pagi Jumaat, berhampiran persimpangan Karni yang ditutup secara kekal.

Sumber keselamatan di wilayah Palestin memberitahu AFP bahawa Israel ‘mengebom pos pemerhatian penentangan di timur Kota Gaza’.

Dia enggan namanya dikenali kerana tidak diberi kuasa untuk bercakap secara terbuka kepada media.

Tiada laporan segera mengenai kecederaan akibat serangan udara berkenaan.

Menurut Kementerian Kesihatan wilayah itu, kira-kira 12 warga Gaza cedera dalam pelbagai perhimpunan di sepanjang sempadan.

Tentera Israel mendakwa, beberapa alat letupan dan bom tangan telah dilemparkan ke arah tentera namun tiada seorang pun daripada mereka cedera.

Serangan udara itu berlaku selepas letupan membunuh sekurang-kurangnya lima penduduk Gaza ketika perhimpunan sempadan pada Rabu.

Senjata yang dijangka bom tangan diletupkan ketika dibawa oleh penunjuk perasaan, kata seorang saksi yang enggan mendedahkan namanya.

Hamas menguasai Gaza pada 2007 dan sejak itu Israel telah mengenakan sekatan yang melumpuhkan.

Terdapat beberapa peperangan yang berlaku antara pejuang yang berpangkalan di Gaza dan Israel dalam beberapa tahun belakangan ini.

Sekurang-kurangnya 34 rakyat Palestin dan seorang warga Israel terbunuh dalam lima hari pertukaran rentas sempadan pada Mei lalu. – Agensi


Zuraida akan jumpa PM masa terdekat

SEPANG, 2 Zulkaedah 1443H, Khamis –  Menteri Perusahaan Perladangan dan Komoditi Datuk Zuraida Kamaruddin akan bertemu dengan Perdana Menteri Datuk Seri Ismail Sabri Yaakob dalam masa terdekat bagi membincangkan kedudukannya dalam Kabinet.

Zuraida berkata, beliau akan membuat satu sidang akhbar minggu depan selepas isu kedudukannya dalam Kabinet selesai.

Beliau berkata demikian kepada pemberita sekembalinya dari Turki di Lapangan Terbang Antarabangsa Kuala Lumpur hari ini.

Kepulangan beliau disambut oleh kira-kira 100 penyokongnya.

Zuraida berada di Turki bagi memenuhi undangan menghadiri Persidangan Perintis Ketujuh Gabungan Wanita Global untuk Al-Quds dan Palestin.

Sebelum itu, beliau memenuhi undangan Misi Perniagaan dan Pengembangan Pasaran Kayu Malaysia bersama Majlis Kayu Kayan Malaysia (MTC) di Athens, Greece.

Pada 26 Mei, media melaporkan Zuraida mengumumkan keputusan beliau untuk meninggalkan Bersatu dan menyertai Parti Bangsa Malaysia (PBM).

Beliau juga dilaporkan terus menyokong kerajaan pimpinan Ismail Sabri dan akan berjumpa dengan Perdana Menteri bagi membincangkan peletakan jawatannya sebagai menteri.

PBM, yang dipimpin oleh Ahli Parlimen Julau Larry Sng Wei Shien dan didaftarkan sebagai badan politik rasmi pada 27 Oktober 2021, antara lain adalah parti dijenamakan semula daripada Parti Pekerja Sarawak (SWP).

Ismail Sabri, ketika di Tokyo, Jepun pada 28 Mei lepas, berkata Zuraida masih menteri Kabinet dan perlu menjalankan tugas seperti biasa selagi beliau tidak membuat keputusan. – Bernama


Kerajaan digesa failkan rayuan kekal pengharaman buku ‘Gay is Okay!’

Oleh Zuhayati Yazid

BANGI, 21 Rejab 1443H, Rabu – Kerajaan digesa memfailkan rayuan untuk mengekalkan pengharaman buku ‘Gay is Okay! A Christian Perspective’, berikutan penerbitan itu jelas menggambarkan Malaysia sebagai sebuah negara Islam tidak bermoral.

Terdahulu, Mahkamah Tinggi Kuala Lumpur membenarkan permohonan penulis dan penerbit buku berkenaan untuk membatalkan perintah pengharaman Kementerian Dalam Negeri (KDN).

Hakim Datuk Noorin Badaruddin ketika membaca keputusannya dilaporkan berkata, kandungan buku itu tidak membuktikan fakta atau asas undang-undang yang menyebabkan KDN mengharamkannya.

Jelasnya, KDN ketika itu telah mengeluarkan arahan pengharaman mengikut Seksyen 7 (1) Akta Mesin Cetak dan Penerbitan 1984 dengan alasan kandungannya memudaratkan ketenteraman, moral dan kepentingan awam.

Bagaimanapun, Noorin berkata, setelah meneliti keseluruhan buku itu, kandungan berkaitan homoseksual buku hanya daripada sudut perspektif agama Kristian.

Tiada niat untuk menghina keputusan mahkamah itu, namun Naib Presiden Pertubuhan-Pertubuhan Pembela Islam (PEMBELA), Izzat Johari berkata, perundangan negara wajib berpaksikan agama Islam walaupun buku berkenaan adalah untuk bacaan penganut agama Kristian.

“Jika buku ini berjaya diedarkan dalam Malaysia, sekali gus akan berjayalah golongan ini melebarkan pengaruh mereka dan akhirnya akan mengundang mudarat kepada peradaban manusia terutama di Malaysia sebagai negara Islam.

“Tidak pasti dengan pendirian Kerajaan Malaysia tetapi kita harap Kerajaan Malaysia akan memfailkan rayuan semula kepada mahkamah untuk mengekalkan pengharaman buku ini,” katanya dalam kenyataan, hari ini.

KDN sebelum ini mengeluarkan perintah pengharaman pada 27 November 2020 terhadap buku yang ditulis Ngeo Boon Lin dan penerbitnya, Chong Ton Sin.

Menteri Dalam Negeri, Datuk Seri Hamzah Zainuddin berkata, walaupun tiada kejadian tidak diingini berlaku sepanjang tempoh tujuh tahun sejak buku itu diterbitkan, ia masih dianggap sebagai promosi homoseksual yang masih boleh menjejaskan umum.

Mengulas lanjut, Izzat berkata, kesan kepada penerbitan buku berkenaan dibimbangi akan mempengaruhi minda pembeli.

“Secara tegas, jangan biarkan Malaysia menjadi bebas seperti Barat yang rosak akidah dan moral. Masalah akan berlaku pada generasi akan datang, bukannya sekarang.

“Kepada anda semua, tolong sebarkan isu ini kerana mudaratnya kepada masyarakat kita. Golongan kayangan tidak ambil peduli pun!,” katanya.

Pautan terdahulu;


10 maut dalam letupan masjid di Kabul

KABUL, 28 Ramadan 1443H, Sabtu – Sekurang-kurangnya 10 orang terbunuh dan 30 yang lain cedera susulan letupan di sebuah masjid di ibu negara Afghanistan, Kabul selepas solat Jumaat.

Letupan berlaku di kawasan Serahi Alauddin di bandar berkenaan, lapor saluran berita swasta Afghanistan, TOLO yang memetik seorang saksi kejadian.

Jurucakap Taliban bagi Ketua Polis, Khalid Zadran berkata, saksi menyatakan mereka bimbang ramai lagi yang maut.

Emergency – sebuah pertubuhan bukan kerajaan (NGO) yang menawarkan rawatan perubatan dan pembedahan percuma kepada orang awam Afghanistan – dalam hantaran di Twitter berkata, seramai 20 orang yang cedera dirawat di hospital berikutan letupan itu.

Sekurang-kurangnya dua kakitangan Pertubuhan Bangsa-Bangsa Bersatu (PBB) dan keluarga mereka berada di dalam Masjid Khalifa Sahib ketika serangan itu, kata Timbalan Jurucakap Setiausaha Agung PBB, Farhan Haq pada Jumaat.

Beliau mengutuk serangan berkenaan dalam ‘istilah terkuat’ menyebutnya yang terbaru dalam siri serangan sewenang-wenangnya ke atas sasaran awam.

Selain itu, jurucakap Taliban, Zabihullah Mujahid dalam satu kenyataan yang disiarkan di Twitter pada Jumaat mengutuk serangan itu, yang berlaku beberapa hari sebelum akhir Ramadan.

“Kami mengutuk sekeras-kerasnya letupan hari ini di sebuah masjid di daerah ke-6 Kabul. Pembunuhan kejam seperti itu ketika puasa ini adalah kerja kalangan yang tidak ada kena mengena dengan Islam atau negara.

“Emiriah Islam merakamkan rasa simpati kepada keluarga mangsa. Pelaku jenayah ini akan segera ditemui dan dihukum, insya-Allah,” katanya. – Agensi


Terima Gerakan, PN ibarat dukung biawak hidup

BANGI, 2 Rejab 1442H, Ahad – Tindakan kerajaan Perikatan Nasional (PN) menerima Gerakan sebagai parti kompenen hanya dilihat seperti mendukung biawak hidup.

Perdana Menteri, Tan Sri Muhyiddin sepatutnya dari awal lagi tidak menerima parti itu, yang sebelum ini dianggap agak celupar membabitkan beberapa isu sensitif.

Bagi ‘membersihkan’ semula PN, pemerhati politik, Ir Muhammad Lukman Al Hakim Mohammad berkata, Perdana Menteri perlu mengambil pendirian tegas membuang Gerakan daripada gabungan itu.

“Mereka adalah gunting dalam lipatan dan ibarat api dalam sekam!

“Ini terbukti dengan pelbagai pendekatan dan pendirian mereka dalam isu sekolah vernakular, tulisan Jawi dan banyak isu-isu sensitif lain.

“Gerakan juga pernah mengeluarkan kenyataan bahawa bangsa Melayu juga merupakan bangsa pendatang,” katanya dalam satu kenyataan hari ini.

Khamis lalu, Gerakan mengumumkan secara rasmi diterima menganggotai gabungan Perikatan Nasional.

Parti yang kalah di semua 11 kerusi Parlimen dan 31 Dewan Undangan Negeri (DUN) yang ditandinginya pada Pilihan Raya Umum ke-14 (PRU14) lalu, berjanji mewakili rakyat dalam segala perkara, mengetengahkan kesederhanaan dan memastikan PN sebagai wadah politik baharu negara.

Dalam isu, Ir Lukman melihat PN jelas amat terdesak untuk kelihatan multi-racial atau berbilang kaum apabila menerima permohonan Gerakan bagi menyertai gabungan politik itu.

Katanya, ketika MCA menyertai Barisan Nasional (BN) manakala DAP pula bersama Pakatan Harapan (PH), PN juga berasa bahawa perlunya parti berteraskan bangsa lain untuk menonjolkan imej multi-racial.

“…walaupun mereka amat faham Gerakan amat lemah dan telah ditolak mentah-mentah oleh rakyat Cina apabila gagal memenangi sebarang kerusi Parlimen mahupun Dewan Undangan Negeri (DUN) dalam Pilihan Raya Umum ke-14 (PRU14) yang lepas,” jelasnya.

PN dianggotai oleh Parti Pribumi Bersatu Malaysia (Bersatu) dan PAS, manakala UMNO mengambil pendirian menyokong tetapi tidak sertai sebagai satu komponen.


Gabungan di Kelantan: Tindakan ‘mamai’ Ku Li bawa bala jika diteruskan

Oleh Zuhayati Yazid

BANGI, 4 Syawal 1443H, Khamis – Langkah Ahli Parlimen Gua Musang, Tengku Razaleigh Hamzah membentuk Angkatan Amanah Merdeka Rakyat Kelantan demi menumbangkan PAS bakal menimbulkan masalah dalaman kepada UMNO.

Penganalisis politik, Prof Dr jeniri Amir berkata, tidak sepatutnya Tengku Razaleigh atau Ku Li membuat tindakan yang besar tersebut tanpa pengetahuan dan persetujuan Majlis Tertinggi UMNO.

“Saya melihat ia suatu yang aneh dan tidak harus dilakukan oleh pemimpin yang berpengalaman luas dalam politik dan sekiranya diteruskan ia bakal membawa implikasi besar kepada parti UMNO sendiri.

“Tidak dinafikan Ku Li mempunyai pengaruh besar di Gua Musang namun tindakannya kali ini adalah langkah yang silap yang boleh menghuru-harakan lagi keadaan.

“Bukan itu sahaja ia boleh mengeruhkan semula hubungan PAS, UMNO yang dalam proses untuk berbaik semula,” katanya ketika dihubungi Ismaweb.net, hari ini.

Beliau berkata demikian sebagai mengulas tindakan Ku Li mengadakan pertemuan bersama pimpinan Amanah bagi membentuk gabungan menumbangkan pentadbiran PAS di Kelantan pada Pilihan Raya Umum ke-15 (PRU15)

Dalam pada itu, Prof Jeniri mendakwa, tindakan Ku Li berkenaan hanyalah untuk tingkatkan pengaruh dirinya.

“Hakikatnya beliau lupa zaman kegemilangannya sudah berakhir dan usia senjanya tidak lagi mampu mengembalikan pengaruh kuatnya di negeri itu kerana masyarakat di sana lebih bersedia untuk memilih pemimpin muda dan bertenaga selain memiliki ketokohan kepimpinan,” katanya.

Beliau dalam masa sama turut mempersoalkan apakah keistimewaan Amanah Kelantan sehingga mendorong Ku Li untuk bekerjasama sedangkan parti tersebut terdiri dalam kalangan ‘orang buangan PAS’.

“Amanah tidak berpengaruh di Kelantan dan kedudukan di negeri itu juga tidak stabil tetapi kenapa Ku Li tidak melihat perkara itu,” persoalnya lagi.

Sebaliknya, Prof Jeniri mendakwa tindakan ‘mamai’ Ku Li itu diyakini membawa bala sekiranya direalisasikan.

Malah ia dijangka mengeruhkan semula hubungan PAS dan UMNO di negeri itu yang kini berada dalam keadaan baik.

“Ini akan menimbulkan kemarahan dalam kalangan PAS sendiri kerana parti juga telah ‘membuang’ Amanah tetapi sanggup dikutip semula oleh pemimpin lama UMNO sendiri,” katanya.


Demi penduduk Gaza, Qatar- PA setuju bekal gas Israel ke loji janakuasa

GAZA, 23 Jamadilawal 1443H, Selasa – Qatar, Pihak Berkuasa Palestin (PA) dan syarikat elektrik Gaza bersetuju memajukan projek jangka panjang untuk membekalkan gas dari Israel ke loji kuasa di Semenanjung Gaza.

Wakil Qatar ke Semenanjung Gaza, Mohamad al Emadi dalam kenyataan berkata, negaranya telah menandatangani memorandum untuk melabur AS$60 juta bagi mewujudkan saluran paip untuk menghantar gas Israel ke loji janakuasa Gaza.

Menurut kenyataan itu, persetujuan muktamad mengenai inisiatif itu – Gaza untuk Gaza – belum dicapai dan masih memerlukan tempoh beberapa bulan atau tahun lagi.

Inisiatif – yang disifatkan The Times Israel sebagai usaha diplomatik yang kompleks – turut membabitkan Hamas, PA, Qatar, Mesir dan Kesatuan Eropah (EU).

Gaza menderita defisit bekalan elektrik yang kronik selama lebih 16 tahun sejak serangan pengganas Israel ke atas loji kuasa utamanya yang menggunakan bahan api diesel import.

Projek itu bertujuan untuk menggantikan bahan api diesel dengan gas dari Israel.

Peralihan Gaza daripada bahan api diesel kepada gas asli dilihat secara meluas sebagai penyelesaian penting kepada krisis elektrik di kawasan itu.

Gaza mempunyai sejumlah besar rizab gas asli, tetapi Israel telah menghalang rakyat Palestin daripada menggunakan gas itu.

Di bawah cadangan terbabit, gas asli akan mengalir dari medan gas Leviathan Israel yang terletak di luar pantai Gaza.

Sementara, EU dan Qatar akan membayar untuk saluran paip dan gas berkenaan. – Agensi


Indonesia bakal bina loji tenaga nuklear menjelang 2039

JAKARTA, 10 Jamadilawal 1444H, Isnin – Indonesia merancang untuk membangunkan sebuah loji tenaga nuklear menjelang 2039 untuk mencapai pelepasan sifar bersih, selain menyokong keperluan domestik bagi tenaga negara itu.

Pengarah Agensi Kawal Selia Tenaga Nuklear (BAPETEN), Haendra Subekti dalam kenyataan memaklumkan, bagi merealisasikan perkara berkenaan, pihaknya kini sedang mencari pelabur untuk membantu membiayai pembinaan loji itu.

“Kami telah merangka peraturan dan perundangan mengenai keselamatan infrastruktur nuklear, menyediakan lokasi untuk loji serta formulasi operasi percubaan.

“Dan semua peraturan berkenaan hampir selesai sepenuhnya,” kata Haendra sambil menambah lokasi loji tenaga nuklear tidak akan berada dalam kawasan terdedah dengan gempa bumi.

Katanya, buat masa ini beberapa syarikat swasta telah menyuarakan kesediaan untuk terlibat dalam pelaburan projek.

Bagaimanapun, Haendra menjangkakan lebih banyak pelabur dari dalam dan luar negara mahu terbabit dalam projek berkenaan.

Perancanagan Indonesia untuk menubuhkan loji tenaga nuklear telah ditetapkan di bawah peraturan kerajaan mengenai operasi perniagaan berisiko.- Agensi


COVID-19: PKPP bukan halangan sambut merdeka

KOTA TINGGI, 4 Muharram 1442H, Ahad – Penularan wabak COVID-19 dan Perintah Kawalan Pergerakan Pemulihan (PKPP) ketika ini, sepatutnya bukan menjadi penghalang bagi rakyat menyambut hari kemerdekaan negara ke-63, pada 31 Ogos ini.

Menteri Kesihatan Datuk Seri Dr Adham Baba berkata, rakyat perlu terus menyemarakkan sambutan kemerdekaan negara, walaupun dalam suasana negara berdepan dengan COVID-19 dan pembudayaan norma baharu.

“Walaupun penularan COVID-19 telah memberikan banyak kesan langsung kepada kesihatan awam, alam pekerjaan, perniagaan, ekonomi negara, persekolahan, pengajian tinggi, aktiviti keagamaan, hubungan keluarga, malah menguji silaturahim dan persahabatan di negara ini, ia bukan menjadi alasan untuk lunturnya semangat patriotik dalam kalangan rakyat bagi mengenang detik kemerdekaan negara,” katanya.

Beliau yang juga Ahli Parlimen Tenggara berkata demikian pada penutup program Semarak Merdeka Kota Tinggi Prihatin 2020, bersempena Program Bulan Kebangsaan dan Kibar Jalur Gemilang 2020, di sini hari ini.

Program tersebut merupakan anjuran Jabatan Penerangan Johor.

Turut hadir, Pengarah Penerangan Johor Sabarudin Yeop Hamza dan Pengerusi Majlis Belia Daerah Kota Tinggi Fauzan Mohd Sabalas.

Program dua hari bermula semalam itu disertai seramai 150 belia dari Majlis Belia Daerah Kota Tinggi menerusi konvoi kenderaan sejauh 200 kilometer ke lima kawasan Dewan Undangan Negeri (DUN) dalam Parlimen Tenggara, Kota Tinggi serta Pengerang.

Konvoi tersebut menganjurkan pelbagai aktiviti menyedarkan masyarakat bagi menjalani kehidupan dalam suasana norma baharu serta kaedah mematuhi prosedur operasi standard PKPP.

Dr Adham, berkata terdapat negara yang mengumumkan sudah hampir kehabisan ikhtiar untuk membendung wabak COVID-19 dan ada yang hampir kehabisan sumber untuk mempertahankan ekonomi negara mereka.

Namun katanya, Malaysia telah berupaya membantu rakyat dengan pelbagai inisatif termasuk menerusi Pelan Jana Semula Ekonomi Negara dan rakyat telah mendapat manfaat dari pemulihan ekonomi yang dijalankan oleh kerajaan itu.

“Dari itu, pemulihan keadaan begini turut menuntut rakyat untuk sama-sama berganding bahu, prihatin dan menggalas tanggungjawab bersama, dalam memastikan COVID-19 dapat dibendung dan tanah air tercinta ini perlu terus terpelihara dari semua kesan negatif wabak itu.

“Malaysia Prihatin sebagai tema bagi Hari Kebangsaan ke-63 dan Hari Malaysia tahun ini, bertepatan dengan tanggungjawab yang telah kita tunjukkan ketika mematuhi Perintah Kawalan Pergerakan (PKP) sejak 18 Mac lepas,” katanya. – Bernama


Mangsa banjir di PPS 4 negeri meningkat

KUALA LUMPUR, 29 Jamadilawal 1443H, Isnin – Jumlah mangsa banjir di pusat pemindahan sementara (PPS) di Johor, Pahang, Melaka dan Negeri Sembilan terus mencatat peningkatan petang ini, manakala Selangor kekal dan Sabah merekodkan penurunan.

Di JOHOR, jumlah mangsa meningkat kepada 4,278 orang setakat 4 petang ini berbanding 4,062 orang tengah hari tadi, dengan Muar menjadi daerah terbaharu terjejas banjir.

Pengerusi Jawatankuasa Kesihatan dan Alam Sekitar Johor R. Vidyananthan dalam kenyataan hari ini berkata seramai 52 mangsa terjejas banjir di Muar, dan kini ditempatkan di dua PPS iaitu Dewan Serbaguna Felcra Bukit Kepong dan Dewan Semai Bakti Felda Maokil.

“Jumlah keseluruhan PPS yang dibuka di negeri ini ialah 70 PPS melibatkan lapan daerah terjejas iaitu Segamat, Tangkak, Kota Tinggi, Johor Bahru, Kluang, Mersing, Batu Pahat dan Muar.

“Segamat terus mencatatkan mangsa tertinggi iaitu 3,344 orang diikuti Mersing (395), Kota Tinggi (203), Tangkak (161), Kluang (71), Muar (52), Batu Pahat (50) dan Johor Bahru (2),” katanya sambil menambah keadaan cuaca di seluruh negeri dilaporkan mendung.

Di PAHANG, bilangan mangsa banjir meningkat petang ini apabila Sekretariat Jawatankuasa Pengurusan Bencana Negeri melaporkan, seramai 2,572 mangsa masih ditempatkan di 55 PPS berbanding 2,252 mangsa berada di 54 PPS, tengah hari tadi.

Daerah Temerloh merekodkan jumlah mangsa banjir tertinggi iaitu 625, diikuti Lipis (539), Rompin (390), Kuantan (357), Raub (279), Jerantut (185), Pekan (113), Maran (70) dan Bera (14).

Sembilan jalan masih ditutup antaranya Jalan Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Ulu Dong (Raub) dan Jalan Kuala Lipis-Jerantut (Jerantut).

Sementara itu, laman web publicinfobanjir.water.gov.my pula melaporkan paras air di tiga stesen telah melepasi tahap bahaya setakat 4 petang ini iaitu Paya Gintong di Jerantut, Sungai Luit di Kampung Subuh (Maran) dan Sungai Serting di Jambatan Padang Gudang (Bera).

Di MELAKA, jumlah mangsa banjir meningkat kepada 2,621 mangsa daripada 674 keluarga petang ini berbanding 2,555 mangsa daripada 659 keluarga, tengah hari tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan sembilan kawasan di Jasin.

“Seramai 1,034 mangsa daripada 272 keluarga ditempatkan di 10 PPS di Alor Gajah, 1,418 mangsa daripada 362 keluarga ditempatkan di sembilan PPS di Melaka Tengah serta 169 mangsa daripada 40 keluarga ditempatkan di empat PPS di Jasin,” katanya dalam kenyataan hari ini.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan mangsa banjir meningkat kepada 2,073 individu membabitkan 568 keluarga dengan 21 PPS dibuka setakat 4 petang ini berbanding 2,040 individu (558 keluarga), tengah hari tadi.

Ketua Balai Bomba dan Penyelamat Gemas Mohd Farid Abu Bakar berkata paras air di Sungai Gemas ketika ini masih berada pada tahap amaran bahaya, namun aras air sedikit menurun berbanding hari pertama banjir dua hari lepas.

Di SELANGOR, aplikasi Info Bencana JKM memaklumkan jumlah mangsa banjir kekal seramai 40 orang melibatkan dua PPS di Daerah Kuala Langat iaitu Dewan Orang Ramai Kampung Kelanang dengan 25 mangsa dan Balai Raya Majlis Pengurusan Komuniti Kampung (MPKK) Banting (15 mangsa).

Ketua Polis Daerah Kuala Langat Supt Ahmad Ridhwan Mohd Nor @ Saleh ketika dihubungi berkata kerja-kerja membaik pulih dua ban oleh Jabatan Pengairan dan Saliran (JPS) Selangor di Kampung Rancangan Tanah Baharu (RTB) Bukit Changgang dan Labohan Dagang dekat Kuala Langat juga telah selesai kira-kira 2.30 petang tadi.

JPS juga memaklumkan setakat 3.45 petang tadi aras air Sungai Langat di Bukit Changgang, Kuala Langat masih berada pada aras bahaya pada ketinggian 4.21 meter dengan trend menurun.

Pada masa sama, Ahmad Ridhwan turut menasihati orang awam supaya sentiasa berwaspada ekoran cuaca yang tidak menentu dan amaran air pasang besar yang telah dikeluarkan pihak berkuasa bermula semalam selama empat hari sehingga Rabu ini.

Di SABAH, jumlah mangsa banjir sedikit menurun kepada 3,329 daripada 1,231 keluarga petang ini berbanding 3,398 daripada 1,236 keluarga, tengah hari tadi, berikutan penutupan PPS Masjid Nur Iman Sunagi Sandakan, pada 3 petang tadi.

Sekretariat Pengurusan Bencana Negeri Sabah memaklumkan 26 PPS lagi masih dibuka di enam daerah, melibatkan Kota Marudu, Pitas, Telupid, Paitan, Sandakan dan Beluran.

Kota Marudu mencatatkan jumlah mangsa banjir paling ramai berada di PPS iaitu seramai 2,765 mangsa daripada 1,061 keluarga yang ditempatkan di 13 PPS, diikuti Pitas (216 mangsa daripada 94 keluarga di empat PPS), Telupid (159 mangsa, 34 keluarga di tiga PPS), Paitan (102 mangsa daripada 24 keluarga di tiga PPS), Sandakan (46 mangsa, tujuh keluarga di satu PPS) dan Beluran (41 mangsa, 11 keluarga di satu PPS). – Bernama


Hospital di Gaza guna generator, bekalan dijangka habis dalam masa terdekat

GAZA, 25 Rabiulawal 1445H, Rabu – Pengarah Pertubuhan Kesihatan Sedunia (WHO), Tedros Adhanom Ghebreyesus dan Presiden Mesir Abdel Fattah bersetuju untuk memudahkan penghantaran bekalan perubatan dan kemanusiaan lain ke Gaza melalui lintasan di Rafah.

Katanya, koridor pengangkutan seperti itu wajar diselamatkan.

Beliau memaklumkan, hospital di Gaza kini hanya menggunakan generator yang kemungkinan akan kehabisan bekalan dalam masa beberapa hari akan datang.

Semua alatan dan keperluan kesihatan untuk menyelamatkan nyawa kini bergantung kepada bekalan dan bahan api baharu.

Organisasi itu kini sedang berusaha untuk mendapatkan bekalan bagi memenuhi permintaan dan mendapatkan bekalan daripada Hab Logistik Perubatan Global di Dubai.

WHO pada masa sama menyuarakan kebimbangan berhubung kesihatan tebusan termasuk warga emas yang menjadi sasaran dalam peperangan dahsyat.

“Adalah penting keperluan kesihatan dan perubatan tebusan ditangani segera, dan WHO menyeru agar mereka dibebaskan dengan selamat,” menurut kenyataannya.

Sehingga kini, lebih 1,900 penduduk yang terkorban dalam peperangan termasuk 900 rakyat Palestin manakala selebihnya penduduk Israel.

Rejim penjajah haram itu turut memotong bekalan air dan elektrik ke Gaza sekali gus memburukkan lagi situasi di kawasan yang telah disekat itu. – Agensi


Sekatan Israel ke atas Nablus masuk hari ke-8

RAMALLAH, 22 Rabiulawal 1444H, Rabu – Sekatan tentera Israel terhadap 200,000 penduduk di Nablus dan kampung sekitar Tebing Barat yang diduduki berterusan untuk hari kelapan pada Selasa.

Beberapa arteri utama kekal ditutup, sementara blok simen digunakan untuk menyekat pintu masuk bandar dan pusat pemeriksaan mudah alih berterusan menganggu penduduk.

Sehingga kini, tindakan keras oleh Pasukan Pertahanan Israel, perkhidmatan keselamatan dalam negeri Shin Bet atau pasukan Polis Sempadan Israel tidak berhenti di Nablus, Jenin dan bandar-bandar Tebing Barat yang lain.

Puluhan orang telah ditangkap dan senjata ringan mereka dirampas ketika pihak berkuasa Israel memburu anggota kumpulan tentera tempatan Areen Al-Osood – yang dituduh menyasarkan pasukan rejim serta peneroka Israel.

Difahamkan, 150 pejuang kumpulan itu tidak bergabung dengan organisasi terkemuka Palestin seperti Fatah dan Hamas.

Penduduk Israel di kawasan itu telah meningkatkan serangan ke atas petani Palestin, menyasarkan kampung dan bandar, menutup persimpangan jalan, menebang pokok dan merosakkan kenderaan rakyat Palestin.

Tindakan keras rejim Israel itu mencetuskan kebimbangan banyak pihak bahawa serangan mungkin meningkat dalam tempoh beberapa hari mendatang, sebagai satu bentuk hukuman kolektif.

Ini kerana, layanan kejam terhadap rakyat Palestin ini adalah untuk membantu ahli politik Israel memperoleh undi daripada kira-kira 700,000 peneroka Tebing Barat bagi pilihan rayanya pada 1 November depan.

Lebih 120 rakyat Palestin telah terbunuh, berpuluh-puluh yang lain cedera dan ratusan ditangkap oleh tentera Israel sejak awal tahun di Tebing Barat dan Baitulmaqdis Timur.-  Agensi


Insiden pecah masuk: Mydin ‘halalkan’ demi kelangsungan hidup

BANGI, 16 Jamadilawal 1443H, Selasa – Meskipun mencuri tindakan yang sangat tidak wajar, Pengarah Urusan Mydin Holdings Berhad, Datuk Ameer Ali Mydin menghalalkan mereka yang melakukan perkara tersebut demi kelangsungan hidup.

Ia susulan insiden pecah masuk pasaraya Mydin Mart, Sri Muda, Shah Alam yang hangat dibincangkan di media sosial.

Ameer menjelaskan, beliau tidak menyokong perbuatan mencuri, namun dalam keadaan darurat, mungkin mangsa banjir tiada pilihan dan terpaksa melakukan perbuatan itu.

“Dengan seikhlas hati, saya menghalalkan mereka yang melakukan perbuatan tersebut dengan niat meneruskan kelangsungan hidup akibat bantuan yang tiba lambat dan bukan dengan niat yang sebaliknya.

“Bersama kita memanjatkan doa kepada Allah SWT agar mangsa terselamat dan bencana banjir dan pandemik ini pulih seperti biasa,” katanya dalam kenyataan, hari ini.

Beliau turut rasa simpati dengan insiden bencana banjir teruk yang melanda terutama ketika negara masih bergelut dengan pandemik COVID-19.

Katanya, cawangan Mydin Mart, Sri Muda, Shah Alam turut musnah akibat banjir pada 18 Disember 2021 dan mengakibatkan kerugian jutaan ringgit.


555,288 individu terima dua dos vaksin COVID-19 setakat semalam

KUALA LUMPUR, 20 Ramadan 1442H, Ahad  – Seramai 555,288 individu telah melengkapkan dua dos suntikan vaksin COVID-19 menerusi Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Dalam akaun Twitter hari ini, beliau berkata, setakat semalam juga, sejumlah 898,094 individu telah menerima suntikan dos pertama menjadikan jumlah keseluruhan pemberian dos pertama dan kedua di negara ini berjumlah 1,453,382 dos.

Menerusi satu infografik Dr Adham berkata, lima negeri yang menerima suntikan dos pertama vaksin tertinggi ialah Selangor dengan 120,749 dos diikuti Sarawak (92,292), Kuala Lumpur (90,611), Johor (78,716) dan Sabah (74,740).

Beliau berkata, lima negeri yang melengkapkan dua dos suntikan COVID-19 tertinggi ialah Selangor dengan 74,962 diikuti Sarawak (57,812), Sabah (52,557), Perak (51,918) dan Kuala Lumpur (51,615).

Setakat semalam, hanya 38.90 peratus atau 9,447,232 daripada golongan sasaran telah mendaftar untuk menerima suntikan vaksin dengan Selangor mencatatkan jumlah pendaftaran tertinggi 2,450,363 iaitu 50.60 peratus.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga bulan ini melibatkan 500,000 anggota barisan hadapan termasuk petugas kesihatan.

Fasa kedua bermula pada April hingga Ogos depan pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga, yang dijadualkan dari Mei hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih. -Bernama


Ramai tak faham taktik Macau Scam, punca sindiket menjadi-jadi

BANGI, 23 Safar 1442H, Ahad – Penipuan sindiket Macau Scam semakin menjadi-jadi disebabkan masih ramai tidak faham taktik dan strategi digunakan.

Sekiranya orang ramai masih leka atau bersikap tamak untuk menjadi kaya tanpa berusaha keras, jenayah berkenaan akan terus berlaku.

Sindiket menawarkan pelbagai perkhidmatan termasuk cabutan bertuah, tipu culik dan minta wang tebusan, ‘spoofing’ pegawai polis atau agensi kerajaan, pegawai bank atau bank komersial.

Pensyarah Kanan Kewangan di Fakulti Pengurusan dan Perniagaan UiTMPasir Gudang, Suhana Mohamad berkata, ‘spoofing’ adalah teknik di mana pemanggil berkomunikasi menggunakan platform Suara Melalui Protokol Internet (VoIP) bagi membolehkan pemanggil meletakkan sebarang nombor telefon.

Katanya, tindakan itu bertujuan memperdaya penerima kononnya pemanggil adalah daripada nombor telefon yang tertera pada skrin telefon.

Malah, katanya, modus operandi digunakan oleh suspek adalah dengan menyamar sama ada sebagai pegawai polis, pegawai dari mahkamah, Bank Negara Malaysia (BNM), Suruhanjaya Pencegahan Rasuah Malaysia (SPRM) mahupun  agensi tertentu dalam usaha menakut-nakutkan mangsa supaya terjebak dengan penipuan mereka.

“Mengambil kira modus operandi semakin canggih, keupayaan pihak berkuasa juga perlu dipertingkat untuk memantau dan menguatkuasakan undang-undang.

“Mekanisme Suruhanjaya Syarikat Malaysia dengan Akta 778 yang dikuatkuasakan Januari 2017 berkaitan mengawal selia aktiviti pengumpulan dana melalui tawaran kepentingan kepada awam juga perlu diperkukuh dan diperhebat, sebagai usaha memastikan penipuan berleluasa dapat dibanteras dan dihentikan segera.

“Jika didekati dan diperkenalkan sesuatu skim menjanjikan pulangan bulan dan bintang, ia menunjukkan unsur pelanggaran Akta Pencegahan Pengubahan Wang Haram 2001,” katanya menulis di Berita Harian hari ini.

Mengulas mengenai perkara sama, Suhana berkata, jenayah pengubahan wang haram biasanya dikaitkan dengan pelbagai kesalahan.

Antaranya, menipu, rasuah atau merompak bank, di mana wang diperoleh dengan cara itu perlu ‘dicuci’ supaya terus dapat digunakan.

Jelasnya lagi, kaedah mencuci wang haram berkenaan adalah dengan menubuhkan perniagaan.

Memetik laporan media, beliau berkata, sindiket menggunakan ejen di Malaysia bagi menguruskan pelaburan dengan mencari perniagaan berpotensi sebagai platform membersihkan wang hasil penipuan.

“Terkini, sindiket mendekati selebriti dan menyatakan minat melabur dalam perniagaan atau menyuntik modal untuk golongan ini mulakan perniagaan.

“Dakwaan menyatakan kegiatan dilindungi polis, termasuk pegawai atasan yang menerima habuan daripada sindiket antara penyebab Macau Scam sukar dibendung dan keuntungan haram diperoleh mudah dicuci.

“Terkini, SPRM menyiasat sindiket Macau Scam dan judi dalam talian yang disyaki ‘mencuci’ ratusan juta ringgit diraih daripada kegiatan mereka dalam perniagaan dan ada diusahakan selebriti terkenal tempatan,” katanya.

Berdasarkan statistik 2018, Jabatan Siasatan Jenayah Komersial (JSJK) melaporkan, kerugian akibat penipuan Macau Scam meningkat 55.5 peratus berbanding 2017.

Ia membabitkan kerugian lebih RM224.6 juta dengan 4,965 kes direkodkan berbanding tahun sebelumnya.


Pertempuran di Kirkuk, Iraq tegang

BAGHDAD, 17 Safar 1445H, Ahad – Seorang penunjuk perasaan ditembak mati manakala puluhan lagi cedera ketika pertempuran antara kumpulan etnik di bandar Kirkuk di utara Iraq yang tercetus selepas ketegangan beberapa hari, kata pasukan keselamatan dan polis.

Pertikaian itu tertumpu kepada penempatan sebuah bangunan di Kirkuk yang berfungsi sebagai ibu pejabat Parti Demokratik Kurdistan (KDP) pada masa lalu dan digunakan oleh tentera Iraq sejak 2017.

Kerajaan Pusat bercadang untuk mengembalikan bangunan itu kepada KDP sebagai tanda muhibah bagaimanapun penentang Arab dan Turkmen mendirikan kem di luar bangunan bagi membantah tindakan itu minggu lalu.

Keganasan tercetus apabila sekumpulan penunjuk perasaan Kurdish menghampiri kem itu pada Sabtu lalu, kata polis.

Pegawai keselamatan dan polis di bandar itu berkata, mereka sedang menyiasat keadaan bagaimana seorang penunjuk perasaan – warga Kurd – terbunuh dan pihak yang melepaskan tembakan.

Orang ramai daripada kedua-dua kumpulan penunjuk perasaan cedera apabila dibaling batu dan palang besi digunakan untuk menyerang, kata polis Kirkuk.

Perdana Menteri, Mohammed al-Sudani mengarahkan perintah berkurung di bandar itu bagi mencegah peningkatan keganasan, dan menggesa semua parti politik, pertubuhan sosial dan pemimpin masyarakat untuk memainkan peranan mereka dalam mencegah persengketaan serta memelihara keselamatan, kestabilan dan ketenteraman.

Tentera Kurdish menguasai bandar Kirkuk selepas menghalau kumpulan miitan pada 2014 tetapi telah diusir oleh tentera Iraq pada 2017 menjadikan bandar itu kembali di bawah kawalan Baghdad.

Apabila Sudani mengambil alih kuasa tahun lepas, beliau berusaha untuk memperbaiki hubungan antara kerajaannya dan KDP serta bersetuju membenarkan KDP membuka semula ibu pejabatnya di Kirkuk.

Bagaimanapun penduduk Arab dan kumpulan minoriti mendakwa, mereka menderita di bawah pemerintahan Kurdish justeru memprotes kepulangan KDP. – Agensi


BERJASA syor negara ditadbir Majlis Khas Pemulihan Negara

BANGI, 8 Muharram 1443H, Selasa – Memandangkan Pilihan Raya Umum ke-15 (PRU15) masih belum boleh dilaksanakan, parti BERJASA mengesyorkan supaya pentadbiran negara ketika ini – selepas peletakan jawatan Perdana Menteri – dijalankan oleh satu Majlis Khas Pemulihan Negara.

Majlis Khas ini semestinya dianggotai individu-individu yang non-partisan, profesional dan berpengalaman dalam pentadbiran negara.

Ia termasuk Ketua Setiausaha Negara (KSN) atau mantan KSN, pengarah-pengarah di kementerian-kementerian atau mantan pengarah dan pimpinan-pimpinan badan bukan kerajaan (NGO).

Presiden BERJASA, Ustaz Zamani Ibrahim dalam satu kenyataan berkata, cadangan ini adalah berkait dengan bidang kuasa Seri Paduka Baginda Yang di Pertuan Agong untuk mengisytiharkan darurat politik seperti yang termaktub pada Perkara 150 (1) Perlembagaan Persekutuan.

“BERJASA yakin bahawa mereka bukan sahaja berpengalaman malah tidak mempunyai apa-apa kepentingan politik. Mereka mampu membina semula kestabilan negara dan mengembalikan keyakinan rakyat kerana negara mempunyai kakitangan penjawat awam terbaik.

“Cuma apa yang mengganggu perancangan dan gerak kerja mereka selama ini adalah campur tangan ahii politik yang rakus dan tamak,” katanya.

Ustaz Zamani berkata, ketika negara masih lagi ditadbir oleh Majlis Khas ini, parti-parti Melayu dan Islam hendaklah mengadakan permuafakatan atau kerjasama.

Pun begitu, kerjasama ini tidak boleh hanya berlaku di antara UMNO, PAS dan BERSATU sahaja, tetapi mesti melibatkan parti-parti Melayu dan Islam yang lain termasuk parti-parti bukan Melayu yang bersedia menjunjung Perlembagaan Persekutuan.

Malah, Ustaz Zamani menegaskan, BERJASA juga adalah sebuah parti yang bersungguh-sungguh untuk membina semula negara ini.

“BERJASA sudah menyediakan barisan pimpinan yang berwibawa untuk terlibat dalam arena politik tanah air.

“BERJASA cukup yakin untuk memberikan sumbangan terbaik kerana BERJASA sudah menyediakan perancangan 20 tahun akan datang untuk menjadikan Malaysia sebagai sebuah negara yang unggul dan disegani khususnya di rantau Asia Tenggara,” katanya.


Tun M yakin banyak boleh diteroka di 4 negeri PN

BANGI,5 Rabiulawal 1445H, Khamis – Bekas Perdana Menteri, Tun Dr Mahathir Mohamad mengakui Kedah, Perlis, Terengganu dan Kelantan mempunyai banyak potensi ekonomi yang boleh diteroka dan dibangunkan.

Katanya, kerajaan negeri cuma perlu tahu bagaimana hendak melaksanakan sesuatu idea bagi memajukannya.

Ini termasuk sokongan jentera pentadbiran, amalan kerja ‘good administration’, bagi mengelakkan rasuah dalam urusan kerajaan.

“Ini semua akan bantu makmurkan negeri keseluruhannya,” kata pemimpin yang berusia 98 tahun itu.

Perkara tersebut dikemukakan Dr Mahathir ketika bertemu Menteri Besar Kedah Datuk Seri Muhammad Sanusi Md Noor dan Ahli-Ahli Majlis Mesyuarat Kerajaan Negeri di Seri Mentaloon, Alor Setar.

Bekas Ahli Parlimen Langkawi itu berkata, Kedah mempunyai banyak potensi sama seperti negeri lain.

Malah, segala aset dan sumber negeri jika dilaburkan berpotensi memberi pulangan.

Jelasnya, baru-baru ini beliau naik ke Gunung Jerai dan mendapati ia antara satu tarikan yang terdapat di negeri Kedah.

“Pemandangannya cukup cantik dan udaranya nyaman, berbeza di Cameron dan Genting Highland, di puncak Gunung Jerai ini boleh nampak saujana mata memandang.

“Dari sebelah kanan boleh nampak sawah padi, sebelah kiri boleh lihat lautan. Malahan di situ ada pokok-pokok dan hijauan yang mendamaikan, selain nilai sejarah di situ.

“Saya cadang adakan acara kayuh basikal peringkat antarabangsa dari kaki bukit ke puncak gunung,” katanya.

Terdahulu, Tun Mahathir dilantik sebagai penasihat tidak rasmi kepada empat kerajaan negeri yang ditadbir oleh PAS atau ‘State-Goverment 4’ (SG4).


Perang Ukraine-Russia: Iran gesa rakyatnya tinggalkan Republik Moldova

TEHRAN, 9 Syawal 1443H, Selasa – Kedutaan Iran di Ukraine mengeluarkan amaran kemungkinan perang di negara itu akan merebak sehingga ke negara jiran, Republik Moldova.

Tindakan itu sekali gus menggesa rakyat yang berada di negara itu meninggalkan wilayah itu demi keselamatan.

Amaran dikeluarkan selepas ketegangan semakin memuncak di wilayah Transnistria, Maldova menyebabkan situasi membahayakan penduduk di kawasan berkenaan.

Menerusi kenyataan yang dikeluarkan kedutaan republik Islam, pihaknya meminta semua rakyat Iran di Moldova, Transnistria meninggalkan negara tersebut serta merta dan kembali ke tanah air dengan segera atau mencari kedudukan yang lebih selamat.

“Memandangkan keadaan perang di Ukraine semakin tegang dan kemungkinan akan merebak ke Transnistria di Republik Modlova, semua rakyat Iran yang menetap di wilayah tersebut diminta meninggalkan kawasan secepat mungkin,” katanya.

Sementara itu, pihak berkuasa Moldova meluahkan kebimbangan dengan keadaan di Transnistria, kawasan yang bersempadan di barat daya Ukraine, selepas Russia menyerang Ukraine sejak 24 Februari lalu.

Peperangan yang berlaku antara Russia- Ukraine telah mengorbankan ribuan penduduk tidak bersalah selain memusnahkan pelbagai harta benda serta menjejaskan emosi rakyat. – Agensi


Keputusan ralat jika tak ikut prosedur

KUALA LUMPUR, 16 Zulhijjah 1441H, Khamis – Sekiranya ujian di makmal ketika proses saringan COVID-19 tidak dilaksanakan mengikut prosedur, keputusan ralat akan diperoleh.

Menteri Kesihatan, Datuk Seri Dr Adham Baba berkata, kadar positif wabak berkenaan di negara ini hanya sebanyak 0.96 peratus, menggunakan ujian Polimerase-Transkripsi Terbalik (RT-PCR).

Pada masa sama, Adham berkata, pihaknya turut menggunakan kit ujian pantas (RTK) antigen, dengan ketepatan mencukupi dan berupaya memberi keputusan dalam tempoh singkat.

Katanya, untuk RT-PCR, interpretasi yang salah boleh berlaku sekiranya makmal tidak ikut prosedur sebenar seperti jika kita kesan satu gen sahaja, seeloknya ia tidak boleh dianggap atau diandaikan keputusan positif.

“Ia perlu dibuat semula, calitan sekali lagi untuk dapatkan yang kedua iaitu gen pengesahan dipanggil RDRP (RNA dependent RNA polymerase).

“Baru kita boleh anggap ia sebagai positif. Setakat yang kita laksanakan termasuk di Sarawak dan Kedah, sebanyak 9,003 kes dikesan positif.

“Ia reliable (boleh dipercayai) buat masa ini,” katanya pada Waktu Pertanyaan Menteri (MQT), di Dewan Rakyat.

Beliau berkata demikian bagi menjawab tambahan Kelvin Yii Lee Wuen (DAP-Bandar Kuching) mengenai klasifikasi kes positif menggunakan ujian RT-PCR bagi mengelak tanggapan segelintir pihak bahawa Malaysia menyembunyikan perangkaan sebenar wabak COVID-19.


Arab Saudi hukum mati 3 penentang projek kerajaan

RIYADH, 15 Syawal 1444H, Sabtu – Tiga ahli daripada puak Arab Saudi yang menentang projek bandar mega futuristik Neom kerajaan dijatuhi hukuman mati, dedah Pertubuhan Bangsa-Bangsa Bersatu (PBB).

Mereka adalah dari suku Howaitat, yang mendiami kawasan padang pasir di barat laut Arab Saudi di mana projek itu sedang dalam pembinaan.

Tiga lelaki itu – Shadly Ahmad Mahmoud Abou Taqiqa al-Huwaiti, Ibrahim Salih Ahmad Abou Khalil al-Huwaiti dan Atallah Moussa Mohammed al-Huwaiti – dilaporkan dijatuhi hukuman mati pada 5 Ogos tahun lalu dan hukuman mereka dikekalkan melalui rayuan pada 23 Januari.

“Mengikut undang-undang antarabangsa, negara yang belum memansuhkan hukuman mati hanya boleh mengenakannya untuk ‘jenayah paling serius’, yang melibatkan pembunuhan dengan sengaja.

“Kami tidak percaya tindakan mereka perlu dihukum sampai ke tahap ini,” kata pakar PBB.

Menurut kenyataan mereka, tiga lagi anggota suku Huwaitat turut dijatuhkan hukuman penjara antara 27 hingga 50 tahun.

Pakar-pakar itu mengeluh bahawa keenam-enamnya telah didakwa di bawah undang-undang antikeganasan 2017 yang ‘terlalu kabur’.

Mereka juga menuntut pihak berkuasa Arab Saudi menyiasat dakwaan beberapa tahanan telah diseksa untuk menukar pengakuan, dan menyemak semula hukuman. – Agensi


Timbalan Perdana Menteri Thailand, 3 menteri letak jawatan

BANGKOK, 24 Zulkaedah 1441H, Khamis – Timbalan Perdana Menteri Thailand Somkid Jatusripitak dan tiga menteri kabinet termasuk menteri kewangan meletakkan jawatan dipercayai akibat tekanan diterima berikutan rombakan barisan kepemimpinan Parti Palang Pracharath (PPRP) bulan lalu.

Pengunduran diri Somkid dan pasukan ekonomi – Menteri Kewangan Uttama Savanayana, Menteri Tenaga Sontirat Sontijirawong dan Menteri Pengajian Tinggi, Sains dan Inovasi Suvit Maesincee memberi gambaran mungkin berlaku rombakan kabinet.

Timbalan setiausaha agung perdana menteri bagi hal ehwal politik Kobsak Pootrakool turut meletakkan jawatan.

Diketuai Uttama, kecuali Somkid yang tidak hadir – mereka menyerahkan surat peletakan jawatan kepada setiausaha agung kepada Perdana Menteri, Dissatat Hotrakit, hari ini.

Surat peletakan jawatan Somkid diserahkan oleh Korbsak.

Pada sidang media kemudian, Uttama berkata peletakan jawatan kesemua mereka berkuat kuasa serta-merta.

“Kami rasa sekarang adalah masa yang sesuai untuk berundur supaya negara terus maju. Ia akan mengurangkan tekanan politik terhadap Perdana Menteri (Jeneral Prayuth Chan o-cha). Ini adalah keputusan kami sendiri. Tiada sebarang tekanan.

“Kami ingin mengucapkan terima kasih kepada perdana menteri atas kepercayaan dan kesempatan yang diberikan untuk kami berkhidmat kepada rakyat dan negara,” katanya.

Uttama memberi bayangan faktor kesihatan Somkid juga antara sebab di sebalik keputusannya itu.

“Dia ingin berehat dan menjaga kesihatannya, begitu juga kami … Tolong biarkan kami berehat,” katanya.

Sementara itu, Sontirat menafikan dakwaan kumpulan itu akan menubuhkan parti politik baharu.

“Kami ingin berhenti terlibat dalam kegiatan politik,” katanya.

Pada 9 Julai, Uttama yang juga bekas pemimpin parti PPRP, Sontirat (bekas setiausaha agung) dan Suvit (timbalan ketua parti) mengumumkan keluar daripada parti berkenaan – parti terbesar Thailand dalam gabungan 19 parti pemerintah, berikutan perubahan kepemimpinan bulan lalu .

Timbalan Perdana Menteri, Prawit Wongsuwan menerajui PPRP selepas 18 daripada 34 eksekutif parti itu mengundurkan diri pada 1 Jun.

Thailand yang sedang berjuang mengatasi kejatuhan ekonomi disebabkan COVID-19, pengunduran itu dilihat akan menjejaskan proses pemulihan. – Bernama


Kes sekolah vernakular: Mahkamah tolak hujah, plaintif akan fail rayuan

Oleh Siti Hafidah Abd Ghaffar

KUALA LUMPUR, 24 Jamadilawal 1443H, Rabu – Mahkamah Tinggi Kuala Lumpur hari ini memutuskan penggunaan bahasa Cina dan Tamil sebagai bahasa perantaraan utama di sekolah vernakular tidak bercanggah Perkara 152 Perlembagaan Persekutuan.

Peguam Mohamed Haniff Khatri Abdulla berkata, mahkamah berpendapat walaupun bahasa Melayu adalah bahasa nasional yang dipelihara di bawah Perkara 152, tetapi pengajaran pendidikan di sekolah bukan urusan awam seperti yang diputuskan dalam kes Universiti Merdeka di Mahkamah Persekutuan.

Atas dasar itu, mahkamah telah membezakan dan tidak menerima pakai keputusan Universiti Merdeka kepada kes sekolah vernakular.

Katanya, mahkamah juga menerima pakai dan mengambil kira bahawa terdapat pelbagai laporan-laporan pendidikan yang disediakan sejak sebelum merdeka sehingga selepas merdeka.

“Walaupun mahkamah berpendapat bahawa laporan-laporan pendidikan yang disediakan selama tempoh berpuluh tahun ini menjurus kepada menasihatkan hasrat kerajaan untuk mengadakan satu sistem pendidikan yang sama, tetapi perkara itu tidak dizahirkan di dalam Perlembagaan,” katanya kepada pemberita di pekarangan mahkamah hari ini.

Justeru katanya, ia berbalik kepada kerajaan untuk menentukan hala tuju sama ada bahasa pendidikan persekolahan sepatutnya menjadi sumber utama perpaduan rakyat.

“Dan jika itulah sepatutnya… menjadi sumber utama perpaduan maka sekarang kembali kepada gelanggang kerajaan. Mahkamah membuat keputusan kerajaan perlu memberi respon positif demi kesejahteraan negara dan kemakmuran rakyat,” katanya.

Dalam pada itu, Haniff memaklumkan bahawa pihak plaintif akan memfailkan rayuan terhadap keputusan Mahkamah Tinggi itu.

“Pihak kami dimaklumkan oleh anak guam kami yang telah memfailkan tindakan bahawa walau apa sekalipun keputusan pada pagi tadi, perkara ini hendaklah dibawa sampai ke tahap tertinggi kerana kita berbincang mengenai Perkara 152 peruntukan Perlembagaan.

“Maka perkara seperti ini tidak boleh ditinggalkan ataupun diselesaikan melalui keputusan setakat di Mahkamah Tinggi sahaja.

“Besar kemungkinan dalam masa terdekat kami akan mengambil arahan yang muktamad untuk memfailkan notis rayuan ke Mahkamah Rayuan,” katanya.

Terdahulu, Hakim Datuk Mohd Nazlan Mohd Ghazali menolak hujah yang dikemukakan gerakan Islam, Ikatan Muslimin Malaysia (ISMA), Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA).

Keempat-empat pertubuhan itu memohon untuk mendapatkan perisytiharan bahawa seksyen 2,17 dan 28 dalam Akta Pendidikan 1996 yang membenarkan penggunaan dua bahasa terbabit di sekolah vernakular adalah bercanggah dengan peruntukan 152(1)(a) Perlembagaan.

Mereka juga memohon perisytiharan kewujudan dan penubuhan sekolah terbabit bertentangan dengan Perlembagaan.


Strain hibrid baharu COVID-19 dikesan di Vietnam

HANOI, 18 Syawal 1442H, Ahad – Vietnam telah mengesan strain hibrid baharu COVID-19 dari varian yang pertama kali dikenal pasti di Britain dan India, menurut Agensi Berita Xinhua memetik media tempatan VnExpress pada Sabtu.

Menurut Menteri Kesihatan Nguyen Thanh Long, strain hibrid itu merebak lebih cepat di udara dan pihaknya akan mengumumkan strain baharu itu di peta gen dunia.

Buat masa ini dua strain mutasi yang pertama kali dikenal pasti di Britain dan India merupakan varian paling biasa dikesan membabitkan kes baharu COVID-19 ketika Vietnam menghadapi gelombang jangkitan. – Bernama


PAS tuntut penjelasan Presiden UMNO isu bergerak solo PRU15

BANGI, 16 Rabiulawal 1444H, Khamis – Presiden UMNO, Datuk Seri Dr Ahmad Zahidi Hamidi dituntut untuk memberikan penjelasan kepada PAS berhubung pendiriannya yang mahu bergerak secara solo dalam Pilihan Raya Umum ke-15 (PRU15).

Naib Presiden PAS, Datuk Seri Dr Ahmad Samsuri Mohktar berkata, perkara itu hanya diketahui melalui media sahaja sebelum ini tanpa ada kenyataan rasmi dari parti tersebut.

“PAS ingin mendengar pendirian itu daripada Presiden UMNO sendiri dan kini dalam proses untuk mendapatkan penjelasan tersebut.

“Kita pun dengar daripada media, kita tak salahkan media, tapi kita nak dengar daripada mulut beliau sendiri,” katanya seperti dilapor Astro Awani, hari ini.

UMNO sebelum ini menetapkan tiga syarat kepada PAS dalam memperkukuh kerjasama rasmi antara kedua-dua buah parti bagi menghadapi PRU15.

Tiga syarat berkenaan termasuk PAS perlu keluar daripada gabungan Perikatan Nasional (PN), memutuskan hubungan politik dengan Parti Pribumi Bersatu Malaysia (Bersatu) serta mengisytiharkan secara rasmi ‘mufaraqah’ berkenaan.

Ahmad Samsuri menegaskan, PAS sehingga kini tetap dengan pendirian untuk terus bekerjasama dengan UMNO dan Bersatu.

Malah, Presiden PAS, Tan Sri Abdul Hadi Awang dalam kenyataan memaklumkan, parti itu tetap akan meneruskan usaha penyatuan ummah.

Semuanya melibatkan ‘komitmen’ ketiga-tiga parti teras Melayu dalam usaha menjamin kestabilan politik negara.


Anggota polis maut dilanggar kereta dipandu lelaki disyaki mabuk

KLUANG, 1 Rejab 1442H, Sabtu – Seorang anggota polis maut selepas terlibat dalam kemalangan dengan sebuah kereta dipandu seorang lelaki disyaki di bawah pengaruh alkohol di Kilometer 6 Jalan Kluang – Teck Wah Hing, di sini, lewat malam tadi.

Timbalan Ketua Polis Daerah Kluang, DSP Abdul Razak Abdullah Sani berkata Lans Koperal Bradford Bernard, 28, terlibat dalam kemalangan itu selepas tamat bertugas di kawasan Perintah Kawalan Pergerakan Diperketatkan (PKPD) di Penjara Simpang Renggam.

Beliau berkata pihak polis menerima laporan pada pukul 10.25 malam menyatakan berlaku satu kemalangan membabitkan sebuah kereta dari arah Kluang dan sebuah motosikal dari arah Simpang Renggam.

Abdul Razak berkata pemandu kereta terbabit hilang kawalan ke atas kereta dipandunya dan bertembung dengan motosikal Bradford, mengakibatkan mangsa mengalami kecederaan parah dan meninggal di tempat kejadian.

Katanya, mangsa dalam perjalanan ke Ibu Pejabat Polis Daerah (IPD) Kluang selepas selesai tugasan di Penjara Simpang Renggam.

“Mangsa yang sudah berkahwin meninggal dunia di lokasi kejadian akibat kecederaan parah di anggota badan.

Suspek yang berusia 58 tahun kini ditahan dan hasil saringan ujian nafas EBA II didapati positif alkohol serta melebihi had yang dibenarkan,” katanya dalam satu kenyataan hari ini.

Katanya, siasatan mendapati pemandu kereta terbabit mempunyai rekod jenayah di bawah Seksyen 420 Kanun Keseksaan dan kini direman selama empat hari untuk siasatan.

Menurutnya, kes disiasat mengikut Seksyen 44(1) Akta Pengangkutan Jalan 1987 dan boleh dikenakan denda maksimum RM100,000 dan penjara maksimum 15 tahun serta hilang kelayakan lesen memandu melebihi 10 tahun jika sabit kesalahan. – Bernama


Belanjawan 2021: Belia mahu lebih banyak rumah mampu milik

Oleh Ainul Illia Meor Suzurudin

BANGI, 19 Rabiulawal 1442H, Khamis – Sudah tiba masanya kerajaan mempergiatkan pembinaan rumah mampu milik serta mempermudahkan kelulusan skim pinjaman perumahan awam dan swasta untuk golongan belia.

Jawatankuasa Gerakan Massa Pemuda Ikatan Muslimin Malaysia (ISMA), Soufi Anual mengesyorkan perkara itu supaya diterapkan dalam Belanjawan 2021 – dengan harapan pemilikan rumah di kalangan generasi belia terus meningkat pada masa akan datang.

“Kadar faedah dan harga yang rumah yang lebih rendah pastinya akan menjadi satu kelegaan buat para belia,” katanya ketika dihubungi Ismaweb.net, hari ini.

Selain itu, Soufi turut menyentuh berkenaan projek pembangunan Perumahan Generasi Baharu FELDA (PGBF).

Katanya, fokus terhadap projek pembangunan dan perumahan generasi ketiga FELDA ini juga wajar diketengahkan.

“Bantuan daripada sudut pekerjaan dalam agensi FELDA dan skim perumahan pasti menarik generasi ketiga untuk menyambung legasi FELDA yang telah terbukti berjaya menaikkan ekonomi Bumiputera.

“Bidang pertanian juga mempunyai prospek cerah untuk dimajukan dengan kehadiran belia,” katanya.

Beliau berkata, beberapa elaun khas untuk nelayan dan petani, skim insurans bagi menghadapi waktu sukar dan geran latihan perlu disediakan.

“Selain itu, pembangunan pertanian modern juga perlu dikembalikan untuk menarik belia menceburi bidang ini.

“Ini akan mewujudkan perkembangan teknologi pertanian dan inovasi yang akan terus memacu sektor ini untuk terus berkembang,” katanya.

Di samping itu, kerajaan juga disyor untuk memberi suntikan modal kepada usahawan Bumiputera yang ingin membuka firma guaman, firma perakaunan, perkhidmatan IT seperti ‘DataSpecialist’, Robotik dan industri pesawat udara kawalan jauh tanpa juruterbang atau dron.

“Peluang perniagaan yang banyak perlu disediakan dalam bidang ini sekali gus mengurangkan jumlah pengangguran siswazah dalam bidang ini,” katanya.

Dalam dunia digital yang sedang berkembang pesat, beliau berkata, banyak perniagaan dalam talian kini ‘tumbuh bak cendawan selepas hujan’ terutamanya sejak Perintah Kawalan Pergerakan (PKP) mula dilaksanakan di Malaysia.

Pun begitu, katanya, fasiliti dan capaian internet agak menggusarkan kerana perkembangannya agak perlahan sedangkan penggunaan internet semakin pesat.

“Jika kerajaan boleh membangunkan fasiliti dan capaian internet yang lebih laju dan baik, pastinya perniagaan atas talian dapat dipacu dengan lebih baik lagi.

“Capaian internet juga sebenarnya penting di kala kawasan yang terjejas termaktub bawah Perintak Kawalan Pergerakan Bersasar (PKPB).

“Mesyuarat, perbincangan dan taklimat kerja semuanya dilakukan secara atas talian,” katanya.


COVID-19: MATA gesa kerajaan tangguh kemasukan pelancong China ke Malaysia

KUALA LUMPUR, 6 Jamadilakhir 1444H, Jumaat – Persatuan Agensi Pelancongan Malaysia (MATA) menggesa kerajaan agar menangguhkan sementara kemasukan pelancong dari China sehingga kes harian COVID-19 di negara itu reda.

Presiden MATA, Datuk Dr Mohd Khalid Harun berkata, lonjakan ketara kes COVID-19 di China baru-baru ini meningkatkan lagi potensi varian baharu yang bakal muncul sekali gus memberi kegusaran kepada rakyat Malaysia khususnya pemain industri pelancongan.

“Kita semua sedia maklum hospital di seluruh China telah dibelenggu oleh letupan kes COVID-19 berikutan keputusan Beijing untuk menarik balik peraturan ketat mereka.

“Trauma yang dihadapi oleh pemain industri pelancongan akibat COVID-19 masih belum selesai malah banyak agensi pelancongan serta hotel ditutup sepenuhnya akibat COVID-19 dengan kerugian berbilion ringgit dalam tempoh dua tahun yang lalu,” menurutnya dalam kenyataan hari ini.

Justeru, beliau berharap perkara seumpama itu tidak berulang memandangkan pemain industri pelancongan amat terkesan sebelum ini dan masih dalam proses pemulihan.

Mohd Khalid juga berkata, banyak negara telah memperketat kemasukan pelancong atau ahli perniagaan dari China buat masa ini bagi menyekat penularan virus COVID-19.

Beliau turut menasihati pemain industri pelancongan Malaysia agar mengalihkan perniagaan mereka kepada pelancong dari Timur Tengah dan Eropah tanpa bergantung kepada China buat masa ini.

Semalam, Menteri Pengangkutan, Anthony Loke berkata, Malaysia dijangka menyaksikan lonjakan permintaan penerbangan susulan pembukaan semula sempadan China.

China dilapor akan membuka semula sempadannya pada 8 Jan 2023 selepas hampir tiga tahun ditutup berikutan pandemik COVID-19.


Projek ladang Musang King bukan punca tragedi banjir di Baling: MB Kedah

BALING, 5 Muharram 1444H, Rabu – Projek ladang durian Musang King di Gunung Inas di sini bukanlah punca tercetusnya tragedi banjir aliran puing yang berlaku pada 4 Julai lepas di daerah ini sehingga mengorbankan tiga nyawa.

Menteri Besar Kedah, Datuk Seri Muhammad Sanusi Md Nor berkata, tiada kolam takungan air projek ladang durian itu yang dikesan pecah seperti dakwaan pihak tertentu.

“Kalau ikut pakar yang mengemukakan laporan kepada agensi yang diketuai oleh Kementerian Tenaga dan Sumber Asli (KeTSA), tidak ada sebab (untuk mengaitkan) projek Musang King.

“Kolam Musang King tidak pecah, jadi itu hanya usikan daripada netizen dan orang ramai dengan fakta yang tidak benar,” katanya kepada pemberita selepas merasmikan Majlis Pecah Tanah Perumahan Bantuan Banjir Baling di Kampung Sadek dekat sini hari ini.

Beliau demikian ketika diminta mengulas mengenai desakan penduduk Kampung Padang Empang dekat sini agar projek ladang durian itu dihentikan susulan tragedi banjir itu sehingga memusnahkan 17 rumah penduduk akibat dibawa arus deras.

Mengulas kejadian banjir di beberapa kampung di Mukim Baling semalam yang didakwa akibat aliran air dari Gunung Inas, Muhammad Sanusi berkata, puncanya belum dapat dipastikan.

“Tunggu laporan KeTSA,” katanya.

Seramai 41 mangsa banjir membabitkan 12 keluarga dari lima kampung ditempatkan di dua pusat pemindahan sementara (PPS) di daerah Baling setakat 8 pagi.

Menteri Besar Kedah itu juga berkata, projek ladang durian Musang King di Hutan Simpan Kekal Rimba Teloi, Sik akan diteruskan.

“Di Sik, ada jawatankuasa yang ditubuhkan… dah melawat semua tempat yang berisiko. Sik itu kawasan muka bumi tidaklah tinggi macam Gunung Inas… kawasan berbukit tetapi tak tinggi sangat. Jarak dengan kampung terdekat sekitar dua kilometer,” katanya. – Bernama


SUHAKAM cuba normalisasi agenda Barat?

Oleh Zuhayati Yazid

BANGI, 6 Jamadilawal 1443H, Sabtu – Suruhanjaya Hak Asasi Manusia (SUHAKAM) sepatutnya memberi keutamaan dalam menegakkan perjuangan hak asasi rakyat di negara ini yang berdepan dengan pelbagai masalah diskriminasi dan penindasan.

Sebaliknya, apa yang berlaku hari ini adalah SUHAKAM dilihat dominan membawa isu bersifat global dengan ada di antaranya bertentangan dengan norma kehidupan di Malaysia.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Mohd Johari mendakwa, apa yang dilakukan oleh suruhanjaya itu boleh diumpamakan sebagai cubaan untuk menormalisasikan agenda Barat.

“Ini tidak sewajarnya berlaku, SUHAKAM perlu tegakkan hak asasi rakyat di sini dahulu sebelum memperjuangkan isu dunia.

“Namun badan itu dilihat tetap pejam mata dan telah berpaksikan Barat yang melampau sehinggakan isu-isu tempatan dipinggirkan.

“Ini menyebabkan peranan badan berkenaan sudah tidak relevan lagi kerana mempunyai kepentingan sendiri berbanding matlamat asal adalah memperjuangkan hak asasi,” katanya ketika dihubungi Ismaweb.net, hari ini.

Katanya lagi, PEMBELA mula meragui kredibiliti SUHAKAM selepas ia menyatakan sokongan terhadap golongan lesbian, gay, biseksual dan transgender (LGBT), sedangkan terdapat banyak lagi isu dalaman yang boleh diperjuangkan.

“SUHAKAM perlu tahu, Malaysia adalah sebuah negara di bawah pentadbiran Islam dan menjadikan agama Islam adalah agama Persekutuan, negara ini tidak menerima budaya songsang.

“Perkara ini sangat jelik dan tidak wajar berlaku sedangkan keadaan itu jelas bertentangan dengan Perlembagaan di negara kita sendiri,” katanya

Justeru, Mohd Nor Izzat menggesa peranan dan kewujudan SUHAKAM diteliti semula.

“Lebih baik kerajaan gunakan peruntukan yang digunakan SUHAKAM itu kepada perkara yang lebih bermanfaat kepada rakyat daripada ‘membela’ badan yang tidak membawa keuntungan kepada semua pihak,” katanya.


BNM dijangka kekal OPR 3 peratus hingga 2024

KUALA LUMPUR, 28 Safar 1445H, Khamis – BMI, unit di bawah agensi penarafan kredit Fitch Solutions, menjangka Bank Negara Malaysia (BNM) mengekalkan kadar dasar semalamannya (OPR) pada 3.00 peratus sehingga akhir 2024 memandangkan inflasi domestik terus mereda di tengah-tengah pertumbuhan ekonomi yang perlahan.

Menurut BMI, bank pusat Malaysia pada mesyuarat dasar monetari bertarikh 7 September telah mengekalkan OPR pada paras semasa yang mana ia selari dengan konsensus dan jangkaannya.

“Kami terus mengunjurkan BNM mengekalkan OPR di mesyuarat seterusnya pada 6 November (mesyuarat terakhir untuk 2023) dan sehingga akhir 2024,” katanya dalam satu kenyataan hari ini.

BMI berkata, inflasi domestik negara berada pada trajektori penurunan yang stabil, dengan inflasi utama berkurangan daripada 2.8 peratus tahun ke tahun pada Mei kepada 2.0 peratus pada Julai 2023.

“Inflasi yang bertambah baik menunjukkan kadar dasar sebenar Malaysia kini berada dalam zon positif. Justeru, kami percaya bahawa pendirian dasar semasa adalah mencukupi untuk mengekalkan inflasi terkawal,” katanya.

Menurut BMI, penurunan harga yang lebih pantas daripada jangkaan telah mendorongnya merendahkan unjuran inflasi akhir 2023 kepada 1.8 peratus daripada 2.0 peratus sebelum ini.

Sehubungan itu, ia telah melaraskan unjuran inflasi kepada purata 2.6 peratus pada 2023 daripada 2.7 peratus sebelum ini. – Bernama


Tebing Barat terus dizalimi, kanak-kanak 11 tahun pula ditahan

RAMALLAH, 1 Jamadilawal 1443H, Isnin – Bukan hanya merobohkan dan menghalau penduduk Palestin, wilayah Tebing Barat dan Baitulmaqdis yang diduduki terus dizalimi tentera pengganas Israel demi memperluaskan kuasa dan penjajahan rejim itu.

Semalam, sekurang-kurangnya sembilan rakyat Palestin termasuk seorang kanak-kanak lelaki berusia 11 tahun ditahan tentera Zionis dalam beberapa serbuan yang dilakukan di Tebing Barat.

Rejim itu turut menahan seorang lagi rakyat selepas menceroboh dan menggeledah rumahnya di Burqa, bahagian utara bandar itu.

Sumber tempatan memberitahu, kumpulan haram Israel menjalankan kempen pencarian berskala besar di Ni’lin, Deir Qaddis, Kharbatha Bani Harith dan Bil’in – bandar yang terletak di sebelah barat Ramallah – dengan menceroboh dan menggeledah kebanyakan rumah penduduk Palestin.

Di Baitulmaqdis, pasukan polis bersenjata bersama pegawai perisikan Israel menyerbu kawasan kejiranan al-Issawiya, dan menganggu kira-kira 20,000 penduduk termasuk kanak-kanak.

Kediaman mereka bukan hanya diceroboh dan digeledah, empat penduduk termasuk seorang kanak-kanak 11 tahun turut ditangkap.

Serbuan sama turut dilakukan rejim di daerah Hebron yang menyebabkan seorang lagi rakyat Palestin ditangkap.

Hampir setiap hari tentera Israel menyerbu rumah Palestin dan mencetuskan pertempuran dengan penduduk di seluruh Tebing Barat, kononnya mencari individu ‘dikehendaki’.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran.-  Agensi


Murid sedikit tapi Dong Zong Melaka enggan SJKC dikurangkan

BANGI, 26 Jamadilawal 1443H, Jumaat – Enggan bilangan Sekolah Jenis Kebangsaan Cina (SJKC) dikurangkan, pertubuhan radikal, Dong Zong Melaka menggesa langkah penempatan semula diatur bagi mengekalkan jumlah 65 sekolah vernakular sedia ada di negeri itu.

Ini susulan terdapat beberapa SJKC yang mempunyai bilangan murid berkurangan sehingga pihak Kementerian Pendidikan (KPM) mengemukakan cadangan supaya sekolah terlibat bergabung dengan SJKC berhampiran dan menutup sekolah asal.

Atas sebab itu, Dong Zong Melaka yang turut dikenali sebagai pertubuhan Dong Lian menggesa supaya rancangan perpindahan dibuat untuk mengekalkan jumlah SJKC sedia ada di negeri berkenaan.

Pengerusi Dong Zong Melaka, Seow Hon Cheong mengakui kadar kelahiran dalam kalangan masyarakat Cina mencatatkan penurunan berterusan sepanjang tempoh 10 tahun lalu.

Katanya, penurunan itu secara langsung telah memberi kesan kepada bilangan kemasukan murid baharu ke SJKC di Melaka, sekali gus menambah pembinaan SJKC mikro Cina di negeri itu setiap tahun.

“Kini terdapat tiga SJKC di negeri ini dengan bilangan murid kurang daripada 30 orang.

“Pengelasan semula murid ialah cabaran besar bagi guru-guru dan kitaran ini berterusan akibat kemasukan murid baharu yang semakin berkurangan setiap tahun,” katanya seperti dilapor portal berbahasa Cina, Oriental Daily pada 19 Disember lalu.

Hon Cheong mendakwa, pihaknya menerima laporan pada awal tahun ini daripada sekolah terlibat bahawa Jabatan Pendidikan mencadangkan untuk SJKC yang mempunyai jumlah murid sedikit supaya ditutup untuk bergabung dengan SJKC berhampiran.

“Setiap SJKC ialah saksi kepada sejarah pendidikan Cina yang membuktikan bukan mudah bagi cendikiawan dahulu mengendalikan sekolah. Tambahan pula, pihak berwajib tidak menginstitusikan penubuhan SJKC.

“Bagaimana generasi kita boleh menutup sekolah asal dengan mudah? Oleh itu, ahli perhimpunan ini merayu agar rancangan perpindahan SJKC terlibat ke tapak baru dibuat secepat mungkin bagi menangani kekurangan murid,” katanya.

Hon Cheong menegaskan perkara itu ketika berucap pada Perhimpunan Agung Dong Zong Melaka 2021 yang dihadiri 65 wakil dan 32 sekolah.

Dalam ucapannya, Hon Cheong berkata, Dong Zong Melaka menggesa kepada pemaju untuk bekerjasama dengan masyarakat Cina dengan menyediakan tapak untuk pembinaan SJKC dalam rancangan kawasan perumahan yang akan dibangunkan, supaya SJKC mikro mendapat nafas baharu demi kelangsungan pendidikan kaum itu.

Selain itu, perwakilan perhimpunan berkenaan turut menyambut baik Belanjawan 2022 yang akan menginstitusikan peruntukan kepada sekolah vernakular dan berharap KPM serta Kementerian Kewangan dapat menyalurkan peruntukan penyelenggaraan sekolah terus ke akaun lembaga pengurusan dan memberi kuasa penuh kepada mereka menguruskan kewangan berkenaan.

“Ini penting bagi menghormati kedudukan lembaga pengurus sekolah, tambahan pula lembaga pengurus sekolah dapat memastikan kerja penyelenggaraan disiapkan dalam waktu ditetapkan dengan kata lain ia lebih berkesan dan boleh diharap,” katanya.

Pada masa sama, perhimpunan itu juga meluluskan 13 usul berkaitan hal ehwal SJKC, Sekolah Menengah Jenis Kebangsaan Cina (SMJKC) dan Sekolah Menengah Persendirian Cina (SMPC).

Antaranya ialah seruan kepada tiga SJKC mikro agar memberikan perhatian kepada prospek sekolah, sentiasa dalam keadaan bersiap sedia, menjalankan aktiviti pengambilan murid baru secara aktif atau menubuhkan jawatankuasa perancangan perpindahan agar bilangan 65 SJKC di Melaka dikekalkan.


Bekas ADUN Bukit Kayu Hitam meninggal dunia

ALOR SETAR, 10 Ramadan 1444H, Sabtu – Bekas Ahli Dewan Undangan Negeri (ADUN) Bukit Kayu Hitam Datuk Ahmad Zaini Japar meninggal dunia hari ini.

Perkara itu dimaklumkan anaknya Ahmad Qusyairi menerusi hantaran di Facebook yang menyatakan bapanya meninggal dunia pada pukul 5.42 pagi tadi di Pusat Perubatan Universiti Malaya (PPUM), Kuala Lumpur.

Bagaimanapun, beliau tidak menyatakan punca Allahyarham meninggal dunia.

“Abah pergi di bulan Ramadan yang penuh mulia. Dimaklumkan bahawa ayah saya Datuk Ahmad Zaini Japar telah kembali ke rahmatullah pada jam 5.42 pagi di PPUM Kuala Lumpur.

“Solat jenazah dan penghormatan terakhir untuk Allahyarham akan diadakan di rumah Allahyarham di No.176, Jalan Indah 3, Suasana Indah, Jitra, Kedah selepas selesai urusan di hospital,” katanya.

Ahmad Qusyairi berkata, jenazah kemudian akan dikebumikan di Tanah Perkuburan Masjid Changlun, Changlun.

Allahyarham Ahmad Zaini yang juga bekas Ketua UMNO Bahagian Kubang Pasu memenangi kerusi Dewan Undangan Negeri (DUN) Bukit Kayu Hitam dalam Pilihan Raya Umum (PRU) ke-12 pada 2008 dan berjaya mempertahankan kerusi itu semasa PRU13 pada 2013.

Bagaimanapun, pada PRU14, Allahyarham gagal mempertahankan kerusi itu apabila tewas kepada calon PKR dan difahamkan tidak melibatkan diri dalam PRU15 disebabkan masalah kesihatan. – Bernama


Gunung Marapi meletus, abu setinggi 300 meter atas puncak

JAKARTA, 14 Jamadilakhir 1444H, Sabtu – Gunung berapi Marapi di wilayah Sumatera Barat Indonesia meletus selama kira-kira 45 saat, dengan mengeluarkan abu sehingga 300 meter di atas puncak.

Pusat Vulkanologi dan Tebatan Bahaya Geologi Indonesia (PVMBG) mengesahkan letusan berlaku jam 6.11 pagi waktu tempatan (23:11 GMT).

“Sebaran abu bersama pasir berpotensi melanda kawasan sekitar,” kata pusat itu dalam satu kenyataan akhbar.

Terletak setinggi 2,891 meter dari aras laut, gunung ini telah aktif sejak 25 Disember 2022.

Pada masa ini, Marapi berada di tahap kedua status bahaya.

Pihak berkuasa menggesa pelancong supaya tidak berada dalam radius 3km dari Kawah Verbeek.

“Masyarakat juga diharap selalu berkoordinasi dengan PVMBG dan mengikuti arahan dari pemerintah daerah setempat,” katanya. – Agensi


KTMB sedia empat tren tambahan sempena Aidiladha

KUALA LUMPUR, 9 Zulkaedah 1444H, Isnin – Keretapi Tanah Melayu Berhad (KTMB) menyediakan tambahan empat unit tren elektrik (ETS) bagi laluan antara Stesen Kuala Lumpur KL Sentral ke Padang Besar dan KL-Sentral ke Butterworth sempena Hari Raya Aidiladha ini.

Menurut KTMB, penambahan itu membabitkan tren ETS 9283 dari Padang Besar- KL Sentral dan tren 9286 dari KL Sentral- Padang Besar, serta tren ETS 9181 dari Butterworth- KL Sentral dan destinasi sebaliknya.

“Tren-tren tambahan ini akan beroperasi selama enam hari bermula 27 Jun hingga 2 Julai. Sebanyak 24 perkhidmatan tambahan ditawarkan untuk tempoh yang dinyatakan.

“Ini menjadikan jumlah keseluruhan perkhidmatan ETS yang akan beroperasi dalam tempoh itu adalah sebanyak 36 trip sehari, berbanding pada hari biasa iaitu 32 trip sehari,” kata KTMB dalam kenyataan di sini, hari ini.

Kenyataan itu memaklumkan, tiket tren tambahan berkenaan akan mula dijual pada 1 Jun bermula 10 pagi dengan sejumlah 3,780 tiket masing-masing ditawarkan bagi laluan terlibat.

“Penambahan tren ETS ini adalah bagi menampung permintaan tiket kereta api yang tinggi semasa musim perayaan serta bagi mengelakkan kesesakan trafik setiap kali orang ramai pulang ke kampung halaman.

“Tren tambahan ini menawarkan 1,260 tiket sehari menjadikan jumlah keseluruhan tiket sebanyak 7,560 yang ditawarkan termasuk koc kelas perniagaan,” menurut kenyataan itu.

KTMB turut menyarankan orang ramai supaya membuat pembelian tiket melalui aplikasi KTMB Mobile (KITS) yang boleh dimuat turun melalui Play Store, Appstore dan App Gallery atau membuat pembelian terus di laman sesawang rasmi KTMB.

Pengguna juga dinasihatkan agar merancang perjalanan dan membuat pembelian lebih awal bagi menikmati tambang fleksi yang lebih menjimatkan serta elakkan pembelian tiket di saat akhir.- Bernama


Perpaduan orang Melayu penting, jika berpecah bawa kehancuran

KUALA SELANGOR, 10 Rabiulawal 1444H, Khamis – Sultan Selangor Sultan Sharafuddin Idris Shah menzahirkan rasa kecewa baginda apabila membaca komen-komen keterlaluan dalam kalangan netizen di media sosial, yang mengeluarkan ayat-ayat berunsur fitnah, cacian dan hasad dengki.

Sultan Sharafuddin bertitah, lebih mengecewakan apabila ayat-ayat penghinaan itu pula disokong oleh netizen yang lain tanpa usul periksa dan jika tidak dibendung dan ditangani dengan bijak dari semasa ke semasa, ia dikhuatiri akan merosakkan pemikiran masyarakat khususnya generasi muda.

“Sejak kebelakangan ini, kemunculan gejala fitnah-fitnah dan berita-berita palsu yang semakin berleluasa telah menyebabkan ketegangan di antara kumpulan-kumpulan tertentu dalam masyarakat kita.

“Beta tidak mahu gejala-gejala seumpama ini terus menular sehingga boleh menjejaskan keharmonian rakyat dan kekuatan perpaduan untuk jangka masa panjang,” titah baginda.

Sultan Selangor turut menekankan perpaduan dalam kalangan orang Melayu amat penting dan perlu dipelihara demi masa depan generasi yang akan datang kerana umat yang berpecah akan membawa kehancuran kepada negara.

Justeru, Sultan Selangor dalam titahnya menyeru seluruh orang Melayu untuk terus merapatkan saf, bersatu-padu, melupakan segala sengketa dan perselisihan faham serta mula memikirkan untuk bangkit semula menjadi satu bangsa yang kuat, bermaruah dan bermatlamat, demi kepentingan agama, bangsa dan negara.

“Beta mahu semua rakyat beta dapat hidup di negeri beta dalam keadaan selesa, bersatu-padu, harmoni dan menikmati kekayaan negeri ini secara adil dan saksama,” titah baginda. – Bernama


Iran akan mula bina reaktor penyelidikan nuklear di Isfahan

TEHRAN, 29 Zulhijjah 1443H, Jumaat – Dalam beberapa minggu mendatang, Iran akan mula membina reaktor penyelidikan nuklear di kemudahan nuklear Isfahan, kata ketua Pertubuhan Tenaga Atom (IAEO) negara itu.

Bercakap semasa lawatan ke tapak itu, Mohammad Eslami berkata: “Iran merancang untuk membina reaktor nuklear penyelidikan untuk menguji bahan api bagi seluruh reaktor nuklear yang akan melengkapkan kitaran penyelidikan, penilaian, ujian dan pengesahan pengeluaran elektrik nuklear di negara ini.”

Agensi berita Fars memetik Eslami sebagai berkata: “Iran mempunyai rancangan baharu untuk menghasilkan 10,000 megawatt elektrik nuklear dan kerja sedang dijalankan untuk memilih tempat yang sesuai untuk membina kemudahan nuklear di negara ini, terutamanya di selatan.”

Pengumuman Iran dibuat ketika rundingan yang bermula pada April 2021 antara Iran dan kuasa dunia untuk memulihkan perjanjian nuklear 2015 telah terhenti. – Agensi


Berdosakah ‘Tok Lebai’ bertemu Taliban?

SEBAHAGIAN artikel ini telah diterbitkan dalam Facebook saya minggu lalu. Sejurus disiarkan terus disekat oleh admin Facebook. Facebook saya digantung selama sebulan. Hairan bukan! Sebut sahaja Taliban, terus dikatakan artikel melanggar standard komuniti.

Ramai ultra kiasu di luar sana, yang menulis dan memberi komen yang sangat ekstrem dan tidak munasabah, tetapi tidak pernah disekat oleh Facebook. Namun, bila tiba giliran saya menulis atas nama hak berkaitan Taliban, terus disekat. Ini bukan kali pertama, tetapi sudah banyak kali.

Mana lebih bahaya antara ekstremis Hindu LTTE dan Buddha di Myanmar?

Di India dan China, berapa ramai umat Islam dibunuh sehingga ke hari ini? Kenapa diam?

Apabila Taliban memerintah Afghanistan, saya belum dengar lagi mereka menganiaya orang bukan Islam? Berbanding orang bukan Islam membunuh dan menganiayai orang Islam?

Bukan main lagi, media ultra kiasu mempropagandakan pertemuan Presiden PAS, Tan Sri Abdul Hadi Awang @ Tok Lebai dengan pemimpin Taliban di Doha.

Ketika pemimpin Hindu Malaysia boleh bertemu dengan pemimpin Hindu LTTE, rakan sepakatan ultra kiasu beragama Islam senyap sepi, tidak mengeluarkan sebarang kenyataan.

Jika berbeza latar belakang dan parti politik pun, jangan mangsakan dan libatkan mereka yang tidak berdosa.

Saya cukup hairan, kenapa dan mengapa apabila Tok Lebai Hadi bertemu pemimpin Taliban, bukan di Afghanistan pun, tetapi di Doha, sibuk disensasikan dan dikecam?

Paling menyedihkan, apabila pemimpin dalam kalangan umat Islam terutama PAN, sibuk mempertikaikan pertemuan Hadi Awang dengan Taliban, mengalahkan pemimpin ultra kiasu bukan Islam lagi. Kata ultra kiasu ini, Hadi mendahului pendirian kerajaan.

Sejak bila Hadi mendahului kerajaan?

Jika Tok Lebai Hadi mendahului kerajaan pun atas nama nama parti atau peribadi, itu pun dikira tidak salah.

PAS pula tidak perlu berasa bersalah apabila berita ini menjadi sensasi. Tidak perlu mengeluarkan kenyataan, bertemu tidak semestinya mengiktiraf?

Tidak salah jika pun mengiktiraf? Afghanistan adalah sebuah negara bangsa. Jika itulah pilihan rakyatnya, tidak ada apa yang salah dengan negara ini. Lagi pun negara ini sedang berhadapan antara hidup dengan mati.

Pendirian Malaysia terhadap Afghanistan bukan baharu, apakah kita sudah lupa, sebagai sebuah negara Islam, Malaysia awal-awal lagi sudah mengatakan pendiriannya. Afghanistan pimpinan Taliban perlu diberikan peluang.

Bantuan perlu diberikan kepada rakyat Afghanistan, tidak kira dipimpin oleh siapa.

Boleh dikatakan inilah juga pendirian pemimpin dunia Islam untuk membantu kerajaan Afghanistan bukan baharu, tetapi sudah lama. Justeru, tidak timbul soal Hadi mendahului kerajaan.

Lagi pun, salahkah dan berdosakah bertemu dengan pemimpin Taliban? Bukankah kita saudara seagama? Bertemu bertanya khabar pun tidak bolehkah?

Terus terang, kami bersama saudara seIslam Afghanistan di sini, sedang dalam proses menubuhkan NGO untuk membantu Afghanistan. NGO itu kami namakan Afghan Relief Malaysia (ARM). Kami sedang menunggu kelulusan pendaftaran NGO tersebut daripada Pejabat Pertubuhan.

Sekiranya, NGO diluluskan, kami akan bergerak dan tidak teragak=agak untuk membantu saudara sesama Muslim di sana. Tidak kira apa orang lain kata. Paling penting kami mahu membantu saudara kami seagama.

Apa salah Taliban sehingga kita mengeluarkan kenyataan yang langsung tidak mencerminkan diri kita sebagai saudara seagama? Tidak kira siapa yang memerintah di Afghanistan, paling penting bantuan mesti segera dilakukan atas nama persaudaraan.

Ketepikanlah latar belakang dan kepentingan politik dalam memperkatakan serta memperjuangkan saudara seagama.

Jika orang lain boleh bertemu dan membantu ekstremis Buddha dan Hindu, membunuh orang Islam, kenapa kita teragak-agak untuk membantu Taliban, sedangkan Taliban tidak pula kedengaran membunuh orang bukan Islam, kecuali bukan Islam merancang untuk memusnahkan Taliban.

Apakah kita tidak pernah tersentuh berapa ramai saudara seagama di Afghanistan yang mati, menderita, kebuluran dan sengsara di sana. Lebih-lebih lagi keadaan cuaca yang begitu menyulitkan mereka?

Ingatan saya kepada semua pemimpin, terutama pimpinan parti politik orang Islam, lupakanlah perbezaan politik dalam soal hal ehwal, terutama berkaitan umat Islam.

Bantuan Islam merentasi bangsa dan agama. Negara Islam tidak terlepas dalam membantu negara Islam yang memerlukan.

Namun, sekiranya berlaku pertembungan antara keduanya, maka keutamaan harus diberikan kepada mereka yang memerlukan, terutama yang seagama, meskipun tidak sebangsa.

Apakah kita tidak berasa malu negara bukan Islam seperti China bertindak ke depan mengadakan rundingan diplomasi peringkat tertinggi antara Menteri Luar, Wang Yi dengan Naib Ketua Taliban, Mullah Abdul Ghani Baradar?

Untuk makluman, China menyalurkan dana berbilion ringgit untuk mengukuh ‘Belt and Road Initiative’ (BRI) di Afghanistan. Jika ada kepentingan politik sekalipun, sekurang-kurang mereka, bukan Islam masih ada hati.

Di manakah hati kita sebagai umat Islam?

Jika China Komunis boleh menghulurkan tangan kepada Afghanistan di bawah Taliban, mengapa tidak kita sebagai saudara se-Islam?

Ingatan saya, konflik berterusan di negara Islam itu adalah permainan kuasa besar demi survival ekonomi dan politik mereka.

Kita tidak menafikan bahawa ada kelemahan dalam pemerintah Taliban, namun tidak boleh kita bezakan antara Taliban dan rakyat Afghanistan? Jangan mangsakan saudara seagama hanya kerana Taliban. Jika ditakdirkan Afghanistan diperintah oleh kumpulan lain selain Taliban, apakah pula sikap kita selepas itu?

Jangan terperangkap dengan permainan musuh-musuh Islam untuk menghancurkan Islam, dengan melaga-lagakan sesama umat (negara) Islam.

Kepada Tok Lebai, bertemu tidak semesti mengiktiraf. Bertemu juga boleh menjadi mengiktiraf. Tidak salah bertemu dan tidak salah mengiktiraf. Bukankah kita ini semua bersaudara?

Firman Allah SWT yang bermaksud: “Sebenarnya orang yang beriman itu adalah bersaudara, maka damaikanlah di antara dua saudara kamu (yang bertelengkah) itu dan bertaqwalah kepada Allah supaya kamu beroleh rahmat”. (Surah Al-Hujuraat, ayat 10)

Sabda Rasulullah SAW yang bermaksud: “Tidak beriman seorang dari kamu sehingga dia menyukai bagi saudaranya apa yang dia sukai untuk dirinya”. (HR Imam al-Bukhari)

Prof Dr Ridhuan Tee Abdullah